Натижада аҳоли турмуш фаровонлиги изчил таъминланмоқда. Ана шу ютуқ ва натижаларга қарамасдан, жойларда ҳал этилиши лозим бўлган муаммо ва камчиликлар ҳам мавжуд. Ўзбекистон Республикаси Президентининг 2017 йил 8 августдаги «Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида»ги Қарори ижросини таъминлаш мақсадида прокуратура органлари томонидан олиб борилган ўрганишлар жараёнида шу жиҳатларга алоҳида эътибор қаратилмоқда.\nТуман прокурорига бириктирилган секторда олиб борилган ўрганишлар жараёнида ҳудудда 967 нафар шахс чет давлатларга ишлаш учун чиқиб кетгани аниқланди. Айни кунларда улардан 450 нафари яшаш уйларига қайтган ва улар тўлиқ тиббий кўрикдан ўтказилган, 360 нафари ишга жойлаштирилган.\nҲудудни бир маромда ижтимоий-иқтисодий ривожлантириш, аҳолининг турмуш шароитларини яхшилаш чораларини кўриш мақсадида туман прокурори раҳбарлигида ишчи гуруҳ тузилган бўлиб, унга тумандаги турли соҳа вакилларидан 25 нафари бириктирилган. Улар уйма-уй, хонадонма-хонадон айланиб, аҳоли билан юзма-юз суҳбатлашаётгани ижобий самара бермоқда.\nЎрганишларда мавжуд 3089 та хонадоннинг 1737 тасида кадастр ҳужжатлари йўқлиги аниқланди. Ишчи гуруҳи аралашуви билан ҳозирда 250 та хонадонга кадастр ҳужжатлари тайёрлаб берилди. Ушбу ҳужжатларни расмийлаштириш учун 32 млн. сўм маблағ ундирилди, қолган хонадонлар бўйича ҳужжатларни расмийлаштириш ишлари давом эттирилмоқда. Туман прокурори раҳбарлигида 2272 та хонадон тўлиқ хатловдан ўтказилди ва бу тадбирлар давомида 839 тадан зиёд муаммолар аниқланди.\nШуни қайд этиш жоизки, ҳар бир хонадонга кириб аниқланган муаммолар секторда ташкил этилган штабдаги электрон базага киритилиб, чуқур таҳлил этилмоқда ва муаммоларни бартараф этиш чоралари кўрилмоқда. Булар асосан, ичимлик суви ва суюлтирилган газ баллони билан таъминлаш, электр энергияси таъминотидаги узилишлар, ички йўлларни таъмирлаш, иш ҳақи ва нафақа пуллари билан таъминлаш каби муаммолардир.\nМаҳаллаларда аниқланган муаммолар ҳар томонлама чуқур таҳлил этилиб, умумлаштириш асосида ҳудудни ижтимоий-иқтисодий ривожлантириш ва аҳоли турмуш даражасини яхшилаш юзасидан «йўл харитаси» ишлаб чиқилди.\nХатлов жараёнида ҳудуддаги «Халқобод» МФЙ, «Шафтолизор» кўчасидаги 82 та хонадонда истиқомат қилаётган 467 нафар аҳоли ичимлик суви билан етарлича таъминланмагани, сувни 400-500 метр масофадан ташиб истеъмол қилишлари аниқланиб, кўчанинг 1,6 км. қисмига полиэтилен трубалар ётқизилди ва ичимлик тармоғи тортилди. Ҳозирда аҳоли ичимлик сувидан фойдаланмоқда.\nШу каби, ишчи гуруҳ аъзолари томонидан «Нурафшон» МФЙ, Ҳуррият, Холис ва Ёрдам кўчаларида истиқомат қилувчи 530 та хонадонга бирма-бир кирилиб, уларнинг турмуш шароитлари ўрганилди, мавжуд муаммолар сектор штабида умумлаштирилди. Якуни бўйича аҳоли ҳамда мутасадди идора раҳбарларини таклиф этган ҳолда аниқланган муаммоларни ҳал этиш юзасидан учрашув ўтказилди. Мазкур очиқ мулоқотда сектор раҳбарига ушбу маҳалланинг Ёрдам кўчасида истиқомат қилаётган 100 та хонадонга хизмат қиладиган электр тармоғи симлари яроқсиз ҳолатга келиб қолгани, электр қуввати пастлиги муаммо сифатида кўтарилди. Ҳозирда кўчага 2000 метр электр тармоғи янгидан тортилди.\nМаҳалла фуқаролар йиғинларидан олинган дастлабки маълумотларга кўра, ҳудудда 189 та кам таъминланган оила мавжуд бўлиб, мазкур маълумотларнинг ҳаққонийлиги туман прокурори иштирокида ишчи гуруҳ билан биргаликда ўрганилди. 84 та хонадон кам таъминланганлар рўйхатига нотўғри киритилгани аниқланди. Маҳалла фуқаролар йиғини кенгаши қарорлари асосида улар рўйхатдан чиқарилди. Бундан ташқари, кам таъминланган оилалар вакилларидан 60 нафари ҳудуддаги турли корхона, ташкилот ва муассасаларга ишга жойлаштирилди ҳамда уларга меҳнат дафтарчалари очилди.\nШу каби, 6 та оилага 27,4 млн. сўм миқдорида имтиёзли кредит олиб берилди, 21 тасига қонун талаблари асосида моддий ёрдам маблағлари тайинланди, 4 тасига 27,5 млн. сўм кредит олиб бериш учун ҳужжатлари банк муассасаларига топширилди.\nСектор раҳбари томонидан ҳудуддаги 105 та кам таъминланган оилаларнинг аҳволи ўрганилди. Уларни қийнаб келаётган муаммолар аниқланди. 130 тасига суюлтирилган газ баллонлари, 7 тасига электр ҳисоблагич ускунаси ва яна 9 тасига газ ҳисоблагич ускунаси олиб берилди. Бугунги кунга қадар ҳудуддаги 44 та тадбиркорлик субъектларининг мурожаатлари ҳал этилиб, уларнинг 32 тасига 748,8 млн. сўм кредит олишда кўмаклашилди ва яна 13 та янги тадбиркорлик субъекти ташкил этилди. Натижада, 42 та янги иш ўрни яратилди.\nЎрганишлар давомида ҳудуддаги фаолияти тўхтатилган "Озод шуъла плюс" хусусий корхонасига амалий ёрдам кўрсатилиб, унинг фаолияти тикланди.\nИшчи гуруҳ томонидан ҳудуддаги мактаб ва мактабгача таълим муассасаларида таълим олаётган ўқувчи ҳамда тарбияланувчиларга яратилган шарт-шароитлар, бино ва иншоотлар аҳволи, иситиш тизими ва ичимлик суви билан таъминланиши, ошхона ҳамда тиббиёт хоналари ҳолати ҳам ўрганилди ва бир қатор камчиликлар аниқланди. Ҳудуддаги мавжуд 12 та муассасадан 2 тасининг ҳолати қониқарли бўлса, 10 таси таъмирталаб. Шунга кўра, сектор ҳудудидаги таъмирланиши талаб этилаётган 10-умумтаълим мактабига 1,2 млрд. сўм, 12-умумтаълим мактабига 2,2 млрд. сўм, 10-мактабгача таълим муассасасига 900 млн. сўм, 25-мактабгача таълим муассасасининг асосий ва филиал биноларини таъмирлашга 1,4 млрд. сўм, Шафтолизор кўчасидаги кўприкни таъмирлаш учун эса 500 млн. сўм маблағ талаб этилгани сабабли 2018 йилнинг Давлат дастурига киритиш ҳаракатлари бошланган.\nБўз туман прокурори


Альбендазол – medu.uz – Дорилар ҳақида маълумотлар ўзбек тилида\nHome Йўриқномалар Альбендазол\nПрепаратнинг савдо номи: Альбендазол\nфаол модда: альбендазол – 200,0 мг ёки 400,0 мг;\nёрдамчи моддалар: натрий крахмал гликолят, маккажўхори крахмали, лактоза, микрокристаллик целлюлоза, сахарин, аспартам, повидон, сувсиз лимон кислотаси, сариқ сансет (Супра), аэросил, апельсинли ароматизатор, ванилли ароматизатор, тозаланган тальк, магний стеарат.\nДозаси 200 мг. Тўқ сариқ рангли, икки томони силлиқ думалоқ таблеткалар.\nДозаси 400 мг. Чўзинчоқ, тўқ сариқ рангли, бир томони синиш чизиқчали ва иккинчи томони силлиқ капсула кўринишидаги таблеткалар.\nФармакотерапевтик гуруҳи: Гельминтларга қарши восита.\nПрепарат гельминтларга қарши фаолликка эга. Альбендазол β–тубулин полимеризациясига таъсир қилади, уни тўхтатади. Натижада, гельминтлар ичагида микронайчалар ҳосил бўлиш жараёни бузилади, қуртларнинг глюкозани ҳазм қилиш қобилияти бостирилади, органеллаларнинг ҳужайра ичидаги нормал миграцияси, уларнинг мушак тўқималарида АТФ синтези блокланади. Альбендазолнинг терапевтик концентрацияси гельминтларни ҳалок қилади.\nПрепарат жинсий етилган ва личинка босқичидаги гельминтларга нисбатан фаол. Альбендазол нематодларни (Necatoramericanus, Strongyloidesstercoralis, Enterobiusvermicularis, Trichuristrichiura, Ascarislumbricoides, Cutaneous Larva Migrans, Ancylostomaduodenale), цестодларни (чўчқа, ҳўкиз цепеньлари ва митти цепеньлар), трематодлар (Clonorchissinensis, Opisthorchisviverrini), содда жониворлар (лямблиялар) ни ҳалок бўлишига олиб келади.\nАльбендазол қуйидаги ҳолатларда буюрилади:\n– қорин, жигар, ўпка эхинококкози;\n– цистли эхинакоккоз ҳолатида операция қилинишига монеликлар бўлганда;\n– цистли эхинакоккоз ҳолатида цистлар миқдорини камайтириш учун жарроҳлик аралашуви зарур бўлганида;\n– арахноидал, меъда ичидаги, рацемоз цистлар;\n– аралаш гельминтозлар ҳолатида буюрилади..\nИчга, овқатдан кейин. Таблеткалар сув билан ичилади. Дозаси патологияга қараб белгиланади. Альбендазол қабул қилингандан сўнг сурги воситаси керак бўлмайди.\nПатология Дозалаш суткада Кунлар сони\nОдатий гельминтозлар 400 мг (болалар – 60 мг/ 10 кг) Бир марта\nБош мия цистицеркози 800 мг (болалар – 15 мг/кг) 8-30 сутка\nСтронгилоидоз ва цестодоз 400 мг (200 мг) 3 сутка, 3 ҳафтадан кейин такрорланади\nАскаридоз 400 мг (200 мг) Бир марта, 3 ҳафтадан кейин такрорланади\nЭнтеробиоз 400 мг (200 мг) Бир марта, 3 ҳафтадан кейин такрорланади\nАнкилостомидоз 400 мг (200 мг) Бир марта, 3 ҳафтадан кейин такрорланади\nЛямблиоз 400 мг (200 мг) 3 сутка, 3 ҳафтадан кейин такрорланади\nАльбендазол қабул қилинганда қуйидаги нохуш самаралар кузатилиши мумкин:\n– жигар трансаминазалари фаоллигини ошиши;\n– қорин оғриғи;\n– бош айланиши;\n– менингиал симптоматика;\n– терини қичишиши;\n– алопеция (қайтувчан);\n– буйрак функцияси бузилиши.\nАльбендазол қуйидаги ҳолларда буюрилмайди:\n– 2 ёшгача бўлган болалардаги гельминтозлар;\n– альбендазолга ўта сезувчанлик;\n– лактация даври.\n– цистицеркоз фонидаги кўз тўр пардаси патологияларида;\n– кўмикда қон яратилиш сусайган ҳолатда.\nҲомиладорлик: ҳомиладор, ҳомиладор деб гумон қилинган аёлларга Альбендазолни буюриш мутлақ мумкин эмас.\nПразиквантел, дексаметазон, циметидин альбендазолнинг қондаги концентрациясини оширади.\nДозани ошириб юборилиши ножўя таъсирлар кучайиши билан ифодаланади.\nБолалар ололмайдиган жойда сақлансин ва ўрамда кўрсатилган яроқлилик муддати ўтгач ишлатилмасин.\n1 таблеткадан контур уяли ўрамда.\nКонтур уяли ўрамлар 1 (1×1), 2 (2х1), 5(5х1) ёки 10 (10х1) дан қўллаш йўриқномаси билан бирга картон пачкага жойланади.


09:25 / 06.05.2018 5456 pdf Ўқиш режими + -\nАссалому алайкум! Азиз устозлар, архивдан ёлғиз холда намоз ўқилганда жахрий ёки махфийлик ихтиёрийлигини билдим. Авваллари пешин ва аср намозларини фақатгина лабимни қимирлатиш орқали махфий ўқир эдим. Билишимча бу усул билан қироат хосил бўлмайди ва намоз дуруст хисобланмайди. Савол: аввалги ўқиган намозларимни қайтадан ўқишим керакми? Бундан буёғига ёлғиз намозларимнинг барчасини жахрий ўқисам бўладими? Жавоб учун раҳмат\nМахфийсини махфий ўқийсиз жаҳрийсида ихтиёрлисиз. Лабни қимирлатиш орқали пичирлаб ўқиган намозни қайта ўқилмайди. Валлоҳу аълам!\nРасм ёки қўғирчоқлар бор хонада намоз ўқиш\n09:25 / 05.05.2018 3604\nҒийбaтдан тийилишнинг фoйдaлaри (1-қисм)\n22:34 / 01.05.2018 1116\nАссалому алайкум Хурматли устозлар, мен ўсмирлик пайтимдан бери савдо билан шуғилланаман. Харидорлар бази пайтлари сотиб олган нарсаларини унутиб қолдириб давоми...\n1342 06:10 / 16.09.2018\nАссалому алайкум Ўғлимнинг исми Муҳаммад Юсуф. Ҳозирда унинг саломатлиги дуруст эмас. Сергелидан бир домла боламни кўриб, 1 қоп ун, 1 қоп шакарни кўрлар жамиятига давоми...\n236 11:26 / 03.12.2018\nАссалому алайкум Мен техника воситаларига қизиқаман. Шу жумладан телефон ва гаджетларга ҳам. Яқинда нархи бир миллион сўмдан ортиқроқ бўлган қулоқчин олмоқчи давоми...\n349 12:07 / 11.11.2018\nАгар бир киши иккинчисидан қарздор бўлса, қарз берган инсон қарз олган биродарининг уйига борса, унинг уйида овқат ейиши мумкинми Бир мажлисда .Бундай қилиш давоми...\n1184 21:35 / 27.04.2016


100 та ҳайдовчини тимсоҳларга ем қилган шифокор полициядан ҳам қочиб кетди - Zamin.uz\n09:36 / 02.08.2020\nҚотилликлардан ташқари, Шарма ноқонуний операцияларда ҳам айбланган. У бошқа шифокорлар билан биргаликда буйрак савдоси билан ҳам шуғулланган. Тергов натижаларига кўра, жиноятчилар жами 125 та ана шундай операцияни амалга оширишган. “Замин” янгиликларини “Twitter”да кузатиб боринг\nБэйл Хитой клубидан фантастик таклиф олди\nМДҲдаги энг машҳур шаҳарлар рейтинги: Тошкент нечанчи ўринда?\n"Интер"нинг 17 ёшли футболчиси гол урди ва уни онаси билан йиғлаб нишонлади. Барчасига Лукаку "айбдор"\nЭксперт: "Атамбаев ўзи учун умрбод қамоқ жазосини тилаб олишга улгурди"


ЎФА майдони ҳар якшанба кунлари футбол фестиваллари учун берилади\n4 июнь, 2018, 13:37\nЎзбекистон футбол ассоциациясига қарашли майдонда ҳар якшанба кунлари футбол фестиваллари бўлиб ўтади.\nБунгача ташкилот ёш болалар иштирокида футбол кунлари ташкил қилиб келаётган бўлиб, уларга ота-оналар, футбол мактаблари тарбияланувчиларининг яқинлари ташриф буюраётганди. Футбол кунларида болаларга совғалар улашилди, шунингдек, мусиқий чиқишлар ҳамда бошқа кўнгилочар тадбирлар ташкил этиб келинди.\nЭндиликда бу анъана ҳар якшанба куни ўтиши режага киритилган. Бу каби фестивалларда ЎФА билан ҳамкорлик қилиш истагида бўлган ташкилотлар бемалол мурожаат билан чиқиши мумкин. Муҳими, дам олиш кунини болалар, уларнинг ота-оналари ва шунчаки ташриф буюрувчилар хуш кайфиятда ўтказиши ҳамда маданий ҳордиқ чиқаришидир.\nЯкшанба кунлари ЎФА майдони атрофида егуликлар, ичимликлар ва ширинликлар сотилишини йўлга қўйиш мумкин бўлади. Тадбиркорлар бунда футбол фестивалининг янада чиройли бўлиши йўлида ЎФА биноси яқинида фаолият олиб бориши мумкин.\nАҳоли ўртасида соғлом турмуш тарзи тарғиботини олиб бориш, футболчи истагида бўлган болалар ва умуман турли соҳа вакиллари ўртасида футбол фестиваллари доимий равишда ўтказиб борилади.


“ISHОNCH” кредит-савдо мажмуаси иш бошлади — ҚУВА ҲАЁТИ\nБош саҳифа > Туман янгиликлари > “ISHОNCH” кредит-савдо мажмуаси иш бошлади\n5 апрель куни туманимиз марказида “Ishonch” кредит-савдо маркази ўз фаолиятини бошлади. Мажмуанинг очилиш маросимига бағишланган байрам тадбирида туман ҳокими Р.Ҳ.Қурбонов иштирок этди ва рамзий тасмани қирқиб, барча меҳмонларни ичкарига таклиф қилди.\n“Ishonch” кредит-савдо маркази Қува филиалининг ишга тушиши муносабати билан 40 нафардан зиёд туманимиз ёшлари иш билан таъминландилар.\nУшбу савдо мажмуасининг қулайликлари шундаки, мизожларга осон, тез, энг асосийси, ўша ернинг ўзида ҳужжатлар расмийлаштирилади. Бюджет ташкилотларида ишловчи ходимлар ҳамда пенсионерларга бир қанча имтиёзлар мавжуд. Мижозлар муддатли тўлов асосида маиший техника, мебель жиҳозлари, спорт анжомлари, уй-рўзғор буюмлари, қурилиш моллари, сантехника ва автомобиль эҳтиёт қисмлари, компьютер техникалари, мобиль телефонлар, хуллас, 3000 хилдан зиёд маҳсулотларни харид қилишлари мумкин.\n– Савдо марказимизда 1 000 000 сўмдан юқори қийматли маҳсулотлар сотиб олганлар учун бонуслар тақдим этилади, -дейди биз билан суҳбатда “Ishonch” кредит-савдо Қува филиали бошқарувчиси Улуғбек Ҳамролиев, –доимий мижозлар учун эса ҳар ойда икки марта “Омадли кун” акцияси ўтказилади. Бу акцияда кўплаб қимматбаҳо буюмлар совға қилинади. Бундан ташқари, мавсумий акциялар ҳамда касб байрамлари муносабати билан соҳа ходимларига акциялар тақдим этилади. Савдо мажмуасида маҳсулотларни етказиб, ўрнатиб бериш бепул амалга оширилади.\n“Ishonch” кредит-савдо маж- муасининг очилиш маросими катта байрам тантаналарига ва халқ сайлига айланиб кетди.\nКарнай-сурнай садолари остида раққосаларнинг рақслари, турли эртак қаҳрамонларининг чиқишлари йиғилганларда завқ уйғотди. Байрам тадбирига пойтахтимиздан ташриф буюрган таниқли санъаткор ва сўз усталари Жаҳонгир Позилжонов, Дилшод Мирзамуродов, Аҳмад Темуров, Отабек Мирзаҳолов ва бошқалар ўз чиқишлари билан даврага файз бағишладилар. Шу куни Дилшод Мирзамуродов тадбирга йиғилган омадли томошабинларга ҳомийларнинг турли хил қимматбаҳо совғаларини улашиб, халқнинг кўнглини ва кайфиятини кўтарди.\nБир сўз билан айтганда, қуваликлар учун яна бир қулайлик яратилди. Мазкур савдо мажмуаси халқимизнинг фаровонлигини оширишда яна бир муҳим қадам бўлди, десак муболаға бўлмайди.\n“Қува ҳаёти” мухбири.


Янги мавсумдан пахта хомашёсини қабул қилишнинг янги тизими жорий этилади | "Beshariq" paxta tozalash korhonasi\n09:35:36 23.11.2020 Dushanba\nBosh sahifa » Янги мавсумдан пахта хомашёсини қабул қилишнинг янги тизими жорий этилади\n14:47 | 12 July 2016\nБугун замонавий ахборот-коммуникация технологияларини жамиятнинг барча соҳаларига кенг жорий этиш ҳамда улардан самарали фойдаланиш борасида кенг кўламли чора-тадбирлар олиб борилмоқда. Жумладан, “Ўзпахтасаноатэкспорт” холдинг компанияси тизимида ҳам бу борада кўплаб амалий ишлар қилинмоқда.\nТизимда пахта хомашёсини қабул қилишдан бошлаб, уни қайта ишлаш, сақлаш ва сотишгача бўлган барча жараёнларни замонавий ахборот-коммуникация технологиялари асосида электрон ҳисобот ва назорат тизимини яратиш ва жорий қилишга алоҳида аҳамият берилмоқда.\n“Ўзпахтасаноатэкспорт” холдинг компанияси “Ўзпахтасаноат” акциядорлик жамияти таркибидаги пахта тозалаш корхоналари ва тайёрлов масканларида фермер хўжаликларидан келтирилаётган пахта хомашёсини тўғри ва тезкор ўлчаш, сифатли текшириш ҳамда қабул қилиш мақсадида замонавий электрон тарозиларни ўрнатиш ишлари олиб борилмоқда.\nШу ўринда савол туғилади: мазкур янги техник воситаларнинг афзаллиги нимада? Механик автомобиль тарозиларини электрон тарозиларга алмаштириш орқали қандай натижаларга эришилади?\nМутахассисларининг таъкидлашича, пахта электрон тарозиларда тортилганда “инсон омили”нинг таъсири туфайли объектив ва субъектив сабабларга кўра, хатолар эҳтимоли бартараф этилади, ноқонуний хатти- ҳаракатларга барҳам берилади, фермер хўжаликлари томонидан келтирилган пахтани ўлчаш вақти камаяди, аниқлиги ошади, шаффофлик таъминланади, хомашёнинг сифат кўрсаткичлари борасидаги тезкор маълумотлар олинади.\n“Авваллари пахтани механик тарозида тортилганда пахтани олиб кириш ва бўшаган тиркамаларнинг олиб чиқиб кетилгунигача бўлган ҳамма ҳужжатлар қўлда тўлдириларди. Бунда ҳам объектив ва субъектив сабаблар туфайли турли хатоликлар юзага келиш эҳтимоли юқори эди. Бу ҳам ортиқча вақт, ҳам турли овворагарчиликларни келтириб чиқарарди. Янги технологиянинг жорий қилиниши эса бу муаммоларни бартараф этади. Инсон омилининг таъсири бўлмайди. Аввалгидек, тарозибонга ҳам хожат йўқ. Барчаси рақамли технологиялар асосида амалга оширилади. Фермер ёки унинг вакили барча жараённи бевосита ўрнатилган табло орқали кузатиб туриш имконига эга бўлади. Механик тарозиларни электрон тарозиларга алмаштириш билан пахтани ўлчашдаги аниқлик ошади, ўлчаш вақти қисқаради. Ҳаммаси тез ва осон битади”, дейди “Ўзпахтасаноатэкспорт” холдинг компанияси Ишлаб чиқариш фаолиятини мувофиқлаштириш ва ягона техник сиёсатни амалга ошириш бошқармаси бошлиғи Илҳом Сабиров.\nАйтиш керакки, мазкур янги ўлчов ва текширув ускуналарини ўрнатиш ишлари “Ўзпахтасаноат” акциядорлик жамияти ва бир неча ҳамкор корхоналар томонидан ишлаб чиқилган тармоқ жадвали асосида йўлга қўйилган. Ҳозирда бу жараёнга мазкур соҳада катта тажрибага эга бўлган 3 та компания жалб қилинган.\n“Пахтани қабул қилиш, тортиш, сифат кўрсаткичларини аниқлаш ва қайд этиш учун махсус электрон дастур яратилди. Сўнгги русумдаги хориж технологиялари, ўчлов асбоблари, электрон таблолар келтириб, ўрнатилмоқда. Бу жараёнлар шаффофлигини таъминлаш мақсадида ҳар бир нуқтага кузатув камералари ўрнатилди. Йиғилган маълумотлар Марказий тармоқда йиғилади, жараён тўғридан-тўғри кузатиб турилади. Мақсад ҳисоб-китоб жараёнларида аниқликка эришиш, тезкорликни таъминлаш”, дейди “ASI” МЧЖ компанияси директори Николай Абрамов.\nХўш, амалга тадбиқ қилинаётган янги тизимнинг ишлаш тартиби қандай? Ишлаш жараёнлари ҳақида “Ўзпахтасаноатэкспорт” холдинг компанияси Ахборот технологиялари бўлими бошлиғи Фарид Загрутдинов тушунтириш берди:\n“Янги мавсумга қадар Республикамиздаги барча пахта тозалаш корхонаси ва тайёрлов масканларига электрон тарозилар ўрнатилади. Тайёрлов пунктларида фермер хўжаликларидан транспорт воситасида олиб келинган пахта хомашёсининг саноат нави, намлик ва ифлослик даражаси инструментал усулда аниқланади ва қабул қилиш уч зонали тизим бўйича амалга оширилади:\n1-зона—Намуна олиш. Бу ерда намуна олувчи ходим Ўзбекистон “Сифат” маркази ва Фермерлар кенгаши вакили гувоҳлигида келтирилган пахтадан намуна олади. Бирлаштирилган намуналар бўйича пахтанинг стандарт талаблари ва “йўриқнома” бўйича пахтани қабул қилиш мумкинлиги, ташқи кўриниши бўйича саноат нави эталонга таққосланиб, органолептик усулда аниқланади.\n2-зона—Оператор. Бу ердаги электрон тарозида пахтанинг брутто оғирлиги аниқланади ва фермернинг пластик картасига туширилади, юк хати (1-СХ) расмийлаштирилади. Бўшатилган транспорт воситасининг тараси чиқарилиб, натижаси аниқланади. Маълумот тўғридан-тўғри компьютер орқали таблога ва Марказий тармоққа узатилади.\n3-зона—Диспетчер. Ғарам майдонларига ҳамда омборхоналарга пахта туширилади ва партияларга жойлаштирилади.\nБиринчи зонада пахта хомашёсидан олинган намуналар Таҳлилхона (лаборатория)га келиб тушади. Бу ерда пахта хомашёсининг саноат нави, намлиги ва ифлослиги давлат стандартларига асосан лаборатория ускуналарида аниқланади. Олинган натижалар компьютер орқали табло ва Марказий тармоққа узатилади.\nЙиғилган якуний маълумотлар Бухгалтерияга бориб тушади. Бу ерда ПК-17 квитанцияси 5 нусхада чиқарилади ва расмийлаштирилади. Йиғилган барча маълумотлар Республика мониторинг марказида йиғилади ва унинг кунлик электрон ҳисоби юритилади.\n2016 йилда етиштирилган пахта ҳосилини тўғри ва тезкор ўлчаш, сифатли текшириш ҳамда қабул қилиш мақсадида замонавий электрон тарозиларни ўрнатиш ишлари жорий йилнинг 1 августигача, яъни янги йиғим-терим мавсуми бошлангунига қадар республикадаги барча пахта тозалаш корхоналари ва тайёрлов масканларида ўрнатилади.\nҲозирда янги тизимда фаолият олиб борувчи мутахассисларни саралаб олиш, уларнинг тизим бўйича малака ва билимларини ошириш мақсадида махсус график асосида ҳудудларда ўқув семинарларини ташкил этиш ишлари олиб борилмоқда.\nСоҳада бу каби янги технологияларнинг жорий қилиниши пахтачилик соҳасидаги самарадорликнинг янада ошишига хизмати қилиши шубҳасиз.


Кафтдек ерда ҳали бир ҳовуч бўлган руслар… « O'zbekiston ERK Demokratik Partiyasi\nКафтдек ерда ҳали бир ҳовуч бўлган руслар…\n06 January 2016 - 10:38\nКоммунистлар Амир Темурнинг мурдасига ҳам тинчлик бермадилар\nТурон туркларининг яқин ўтмишдаги буюк давлатчилигининг асосчиси Амир Темур эканлигини ер юзида билмайдиган кимса бўлмаса керак. Мана шундай буюк бир давлат ҳам Амир Темурдек шижоатли ва қаттиққўл ҳукмдорнинг жони узулган дақиқалардан бошлаб, парчаланишга юз бурди. Бобоси ворис кўтарган набира шаҳзодани, бошқа темурий шаҳзодалар тан олмаганлар. Амир Темурнинг маййитини ўзи бино қилдирган Гўри Амир даҳмасига дафн этиш учун тобутни пойтахт Самарқандга олиб киришнинг ўзи минг бир машаққат бўлган.\nШайбонийхон қипчоқ даштларидан қилич кўтариб келиб, Туркистондаги сиёсий-иқтисодий ўприлишларга барҳам бермагунча, темирзодалар бир-бирлари билан қирда-пичоқ бўлишдан бир нафас ҳам тийилмадилар. Амир Темир ўлган кундан токим Шайбоний Туркистонни қайта бирлаштирган кунга қадар, у тиклаган салтанат емрилишдан тўхтамади, илгариги қўлга киритилган ғалабалар оловдан кул қолгани каби оғзиолалик шамолларидан ҳаволарга соврилди. Эришилганлардан хира хотиралар ва давраларда ёдланганда юракни ўртайдиган аламли армонлар қолди. Барчасини, президент Каримовга ўхшаган оч-юҳо, жоҳил ва жиззаки ҳукмдорлар сувга оқизди. Миллатнинг Амир Темур орқасида туриб, жангу жадалга отилганлари, адолатни – исломни дея қон кечиб, ширин жонларидан айрилганлари, Амир Темурнинг қўлидан бошқарув тизгинлари қочган онларнинг ўзидаёқ унутилди.\nТемурзодаларнинг кўзларига миллат ва ватан, дину диёнат эмас, тахт, мол-давлат ва шон-шуҳрат кўринди.\nШайбонийлар сақлаб қолган Туркистоннинг катта бир бўлаги, токим учта хонлик пайдо бўлган йилларга довур, емирилмади. Шайбоний асраб қолган давлатчилик устунлари фуқароларнинг ҳақ-ҳуқуларига, молу жонига соҳиб чиқа олди. Ўлкада, нисбатан тинчлик-хотиржамлик ҳукм сурди. Улус ўша йилларда, дунё тараққиётига нисбатан турғунликда умргузаронлик қилган эсада, ҳар ҳолда эмин-эркин бир даврда яшади. Амир Темурдан кейинги даврдаги ва Мустақиллик йилларидаги кўргуликлар, ота-боболар бошига келмади, улар бизнинг кунларимиздаги сарсон-сагардоликларни, зулмлару қама-қамалари билмасдан, кўрмасдан ўтиб кетдилар.\nАлбатта, Хуросон тупроқларидаги Шоҳрухмирзо ҳукмдорлик қилган ўзбек (турк) давлатчилиги бундан мустасно. Темурийлар салтанатини маънавий ва маърифий жиҳатдан чўққига олиб чиққан Ҳусайн Бойқаро ҳукмдорлиги ҳам, Темур давлати сингари жуда ҳам юксакликлардан қулади. У юз тубан ер билан яксон бўлган бўлса ҳам, унинг камолотини Навоий ва унинг издошлари асарларидан ҳалигача дунё аҳлининг ҳис қилиб туриши эса, ўзбек миллати учун жуда ҳам қувонарлидир.\nБобур масаласида ҳам, фақат ва фақат яхши гаплар айтиш мумкин. Аммо, у Туркистон подшоси эмас, у Ҳиндистон подшосидир. У аросатда қолган қадим бир ўлкага катта маданият олиб борди, авлодлари назардан четда қолган ўлкани дунёнинг энг қудратли мамлакатларидан бирига айлантирди.\nБобур ўзбек адабиётининг буюк намоёндаси, у асос солган давлатга шоҳлик қилган темурийларларнинг амалга ошириб кетган ишлари, ўзбек маданиятининг катта бир бўлагидир. Яна, у ўзбек иқтидорининг, кутмаганда, башарият осмонида сурайё юлдузи каби порлаши мумкинлигининг навбатдаги исбот-далили ҳамдир. У тиклаган салтанантинг нисбатан умрибоқийлиги – ўзбекнинг давлатчилик соҳасида нималарга қодирлигини кўрсатади…\nШайбонийлардан кейинги уч хонликнинг қандай тугатилиши эса, ҳаммамизга маълум. Узоқ йиллардан буён давом этиб келаётган бутун фожеалар ечими, коммунистларнинг бешафқатларча босқини ва золимларча қирғинбаротлари билан ўз ниҳоясига етди. Амир Темурнинг ўлими билан бошланган омадсизлик, охир-оқибат 20-асрнинг бошларида, батамом тугаб, миллат ҳаётида янги ҳалокатлар салномаси бошланди. Туркистон қолган-қутган сарватидан, ўтмишу келажагидан узил-кесил жудо бўлиш хавфи остида қолди.\nБир замонлар Тўхтамишни Амир Темур тор-мор этиб, кафтдек ерда ҳали бир ҳовуч бўлган русларни унинг истибдодидан қутқарган эди. Шу сабаб, шу кичкинагина халқ, атрофидаги турк қавмларини секин-аста юта-юта, бир қарич илонликдан беш юз йил ўтиб, буюк бир аждарҳога айланди. Ва ўзини қириб ташламасдан ҳиммат кўрсатган Амир Темур салтанатининг қолган-қутган бўлакларини ҳам, ер юзидан супириб ташлашга бел боғлади.\nБизларга ҳайвонларга ҳам раво кўрилмайдиган муносабатлар қилинадиган қаттол замонлар етишди.\nТарихидан узилган, дину диёнатидан айрилиб, руслаштиришга маҳкум қилинган халқнинг рус истилочилари бошига қўйган мустамлакачилик тоши, Горбачевнинг Ошкоралик шамоллари эсмагунга қадар, бир юз эллик йил минг йиллик қадрятларни босиб, айланаверди, айланаверди… Ошкоролик туфайли уйғона бошлаган эркин хаёллар – халқнинг танасини яйратганда, на унда тирик бир хотира, на-да унда бир келажакни қуриш учун аниқ режа бор эди. Асрлар бўйи сурункали давом этиб келаётган талофатлар, Туркистонни адойи тамом қилганди. Босқинчилар битган ёлғон тарих ва Ленин, Сталиндан бошқа бировни танимайдиган даражага тушган халқ, абгор бир ҳолатда эди.\nҚуруқ иштиёқ билан янги бир жамиятни оёққа тиклаб, коммунистик билимларга орқа бериб, озод ва обод бир мамлакатни ўртага келтириб бўлмасди. Шунинг учун ҳам ҳамманинг кўзи “Бирликка”, унинг қонуний вориси ва навқирон давомчиси бўлмиш, “Эрк”ка термулган, миллатнинг бутун сарварлари Аллоҳга таваккал қилиб, Муҳаммад Солиҳга эргашган эдилар.\nМиллат чалкаш, аммо ойдин йўллар бошида турар, унинг кейинги тақдири, бир неча йиллар, танланажак йўлбошчининг не қадар ҳолол-поклиги ва фидойилигига, эътиқоди ва шижоатига боғлиқ бўларди. Ўзбекистоннинг озодлиги ва ҳурлигини истаган ҳар қанақа одам, буни яхши англарди.\nАммо, ўшанда миллат узоқ хасталикни бошидан кечирган қувватсиз, мол-дунёсидан айрилган ночор бир кимса каби эди.\nҚувватга кириши ва сарватларига соҳиб чиқиши учун, унга тадбиркор ва зукко, дунё тараққиётидан яхши хабардор, ҳам Туркистон тарихидан ҳамин қадар билими бор ишончли бир карвонбоши лозим бўларди. Асрлар асносида очиқ, аммо қуёшли кунда ҳам ҳеч қачон ёришмайдиган зиндонда қолиб кетган бир миллатни ойдин йўлга бошлаб чиқиш, ҳар кимнинг ҳам иши эмас эди.\nХуллас, ўзбек шу алфозда, ўзига сарбон қидирган бир соҳир карвон эди. У ҳурлигини тўлиқ қўлга киритиши учун ҳали тоғу тошлардан, қоронғи ва захчил ўрмонлар, сувсизликдан қақраган чўлу биёбонлардан кесиб ўтиши зарурлигини яхши биларди.\nУ, сарбонини топди. Бутун инон-ихтиёрини, унга икки қўллаб топширди ҳам.\nМуҳаммад Солиҳ президенлик сайловида саксон фоиздан кўп овозга эга бўлди.\nЎзбек, ўзини ўзбек зиёлиси ҳисоблаб, миллатни яроқсизга чиқараётган баъзи кимсалар айтаётгани каби оми эмас эди. У дўсти ким, душмани ким эканлигини яхши биларди.\nАммо, карвон ичида хиёнат содир бўлди. Садоқати чинлигига ҳаммани ишонтириш учун, ўлиб-тирилиб, тиришиб юрган Ўзбекистон Компартияси бош котиби И. Каримов – Чўтирин Ҳароми Муллоқандий карвоннинг ҳуқуқларига, безбетларча хиёнат қилди. Ўзбекистоннинг қонунларини ер билан яксон қилиб, конституцияга очиқдан-очиқ тупурди.\nАслида, миллат буни кутган эди. Унга қарши чиқиш учун унда мажол, зулмга қарши бирлашиш учун етарли билимлар бўлмаганидек, унда ҳали айтарли малака ҳам йўқ эди.\nАросатда турган миллатни аросат чалди. Ёруғ ва нурли бир кунда, унинг мулкини қўрс ва пасткаш бир қароқчи талади. Аллоҳ унга қароқчининг ҳам бир мардини раво кўрмади. Тўрт асрлик поракандалик, зиёлиларнинг тинмасдан қатағонга учраб келгани, ўз ишини қилди. Халқнинг оғзи ошга етганда, яна бурни тошга тегди. Яна, Ислом Каримов тимсолидаги рус истибдоди ютиб чиқди. Зулм ва ҳақсизлик занжирларини узишга имкон туғилганда, яна миллат ичидан сотқинлар бош кўтарди.\nМиллат ичида ўт юракли ўғлонлар жуда ҳам кўп эди. Улар ноҳақликка қарши бош кўтаришни истаганларида, уларни Муҳаммад Солиҳ йўлдан қайтарди. У қон тўкилишини истамади. Ҳақиқий озодликнинг маърифат билан олинишига ишонди.\nХуллас, Туркистоннинг ҳеч қачон уйғонишини истамайдиган атрофдаги катта давлатларнинг айтгани бўлди…\nТахтга, ўзбек миллатига тиш-тирноғи билан қарши, Туркистоннинг бутунлигини кўришга кўзи йўқ бир кимса, жуда ҳам осонлик билан ноқонуний равишда ўтириб олди.\nТўғри, у бошида ўзбекнинг Туркистон халқлари ўртасидаги тарихий ролини, деярли билмас эди. Билгач эса, бунга қарши у биринчи душман даражасига кўтарилди. У Ўрта Осиё Республикаларини иттифоқдош бир маконга айлантирмаслик учун, кеча-кундуз тер тўкди. Чегараларга тўсиқ қўйиб, қон-қардош халқларни бир-бирлари билан юз кўрмас қилишга бел боғлади.\nҲолбуки, дунё бирлашаётган эди. Биз туркистонликлар ҳам европаликлар сингари битта иттифоққа бирлашсак, ўшанда бизга биров қаршилик кўрсатмасди. Бир-биримизникига эркин ўтиб-қайтиб, бир-биримизни тўлдирсак, бир-биримига кўмакдош бўлсак, асакамиз кетмасди.\nАфсуски, тескариси рўй берди. Ишлар чаппасига кетди. Кўргуликлар бошида, Ўзбекистон президенти Ислом Абдиғаниевич Каримов турди. У қошу қовоғига қараб турган бошқа қардош Республикалар йўлбошчиларининг ҳавсаласини пир қилди. Қўл силтаб, ҳамма ўз йўлига кетди. Бу иши учун у ўз ҳомийлари томонидан тинмасдан рағбатлантирилиб турилди. Оддий кўзларга кўринмас талабгорлари, уни кеча-кундуз ҳимоя қилишга тушди. Уни қўриқлаш учун атрофига тиш-тирноғигача қуролланган жаллодларни юбордилар. Ўзи бошида туриб, қизлари билан ўғирлаган милярдлаган маблағларини хорижларга олиб чиқиб, яширишда, ҳомийлари мисли кўрилмаган қароқчиликларни амалга оширдилар.\nМиллат, сурункасига чорак аср таланди, хорланди, дарбадар қилинди, қамалди, ўлдирилди…\nМенинг ёзмоқчи бўлганларим, булар ҳам эмас. Мен ўзбеклар армони ҳақида айтмоқчиман…


Ўзбекистонда олий ўқув юртига кириш тестлари қийинлашди\nАбитуриентлар тест натижаларини кўришмоқда\nЎзбекистон президенти тарафидан 30 апрель куни имзоланган қарорга кўра¸ олий ўқув юртларига кириш бўйича тест синовлари қийинлашди. "Республика олий ўқув юртларига талабалар қабул қилиш тартибини янада мукаммаллаштириш" ҳақидаги бу қарорга кўра¸ маърифий йўналишда олий ўқув юртларига кирмоқчи бўлганлар учун чет тили бўйича тест саволларининг сони 59 та қилиб белгиланди. Илгари бу йўналишдаги чет тили бўйича тест синовларининг сони 35 та эди.\nОзодликнинг Республика Тест марказидаги манбасига кўра¸ бу йилги тест синовида инглиз тили ва математика бўйича саволлар кўпайтирилган:\n- 1 май куни олий ўқув юртларига талаба қабул қилиш бўйича Давлат комиссияси йиғилиш ўтказиб 2014/2015 ўқув йилидаги тест синовларида инглиз тили ва математика бўйича талабни кучайтиришга қарор қилди. Бу тадбир президент қарори талабларини бажариш учун амалга оширилди. Инглиз тили ва математика бўйича саволлар 168 таълим йўналишидан 108 тасига жорий қилинадиган бўлди. Илгари инглиз тили ва математика фақат айни сохага оид йўналишларида бор эди. Ҳозир деярли икки баробар кўпайди¸- деб таъкидлади Республика тест марказидаги Озодлик манбаси.\nСуҳбатдошга кўра¸ математика ва чет тили бўйича тест саволларига бу йил “солиқ ва солиққа тортиш” йўналиши бўйича ўқишга кирмоқчи бўлган абитуриентлар жавоб бериши лозим бўлади.\nТалабаларни олий ўқув юртига тайëрлайдиган хоразмлик репетитор Саъдулла Рўзметов ўз тасарруфидаги маълумотларга таяниб, Озодлик радиосига баъзи тафсилотларни гапириб берди:\n- Мен абитуриентларни математика синовларига тайëрлайман. Менга маълум бўлишича, бу йил математика фани бўйича тест саволлари кўпайган. Математика факультетига кирмоқчи бўлганлар¸ арифметика ва алгебра бўйича 30та саволга жавоб беришлари керак бўлади. Бундан ташқари, бунинг ëнига информацион технология ва компьютер дастурлари бўйича ҳам 6 савол қўшилди. Алгебра ва геометрияга оид саволлар ҳам кўпайган¸- дейди математика муаллими Саъдулла ака.\nСуҳбатдош олий ўқув юртига киришда математига ва алгебрага оид саволларнинг кўпайгани ва қийинлашганини маъқуллайди:\n- Бу тўғри бўлди. Технологиянинг асоси рақамлардан иборат. Рақамлар эса математика дегани. Информатика бўйича саволлар қўшилгани ҳам тўғри. Чунки оддий математикани амалий математикага айланиши учун зарур бўлган информатик технологиялар ҳақида абитуриент ҳеч бўлмаганда умумий тасаввурга эга бўлиши лозим¸- дейди хоразмлик репититор.\nИнглиз тили бўйича саволлар кўпайди\nОзодликнинг Республика Тест марказидаги манбасига кўра¸ бу йилдан бошлаб бўлғуси талабаларнинг инглиз тилини билишига эътибор қаратилади:\n- 2012 йил 10 декабрда қабул қилинган "Чет тилларни ўрганиш тизимини янада такомиллаштириш чора-тадбирлари тўғрисида"ги президент қароридан келиб чиқиб, инглиз тили бўйича тест саволлари кўпайди. Бундан мақсад, талабаларнинг замонавий ахборот-коммуникация технологияларидан фойдаланиши ва уларнинг келажакда чет эллардаги илм марказларида тажриба алмаша олишини таъминлашдир. Эртанги талаба чет тилларни пухта билган мутахассис бўлиб етишса халқаро ҳамкорлик ва мулоқот ҳам ривожланади¸- дея билдирди Озодлик манбаси.\nСуҳбатдошга кўра, инглиз тили бўйича тест синовлари “Электроника ва асбобсозлик”¸ “Иқтисод” ва “Физика ва астрономияни ўқитиш методикаси” каби йўналишларда кўпайган.\nВазирлар Маҳкамасининг 2013 йил 27 майдаги қарорига асосан "2013-2016 йилларда олий таълим муассасаларининг чет тиллари кабинетлари замонавий ахборот-коммуникация, ўқитишнинг техник воситалари ва анжомлари билан жиҳозланиши зарур.\nБўлғуси зотехник университет остонасидаëқ биологияни билсин\nОзодликка билдирилишича¸ соҳавий йўналишларда айни соҳа учун зарур бўлган тест саволлари киритилган.\nОзодликнинг Республика Тест марказидаги манбасига кўра¸ 22та йўналишда ўқишга кирмоқчи бўлганлар ўша соҳа учун махсус бўлган саволларга жавоб бериши керак.\n- Масалан, “Геофизика”¸ “Тоғ-кон ишлари”¸ “Нефт ва газ” ва “Электротехника” соҳаларини танлаганлар айнан шу соҳага оид махсус саволларга жавоб беришлари керак. “Зоотехник” бўлишни истаганлар илгари биологиядан 18 саволга жавоб берган бўлса бу йил улар биология бўйича 21 саволга жавоб беришади. Бундан ташқари мусиқа¸ театр¸ рассомлик¸ меъморчилик соҳасига кирадиганлар тест синовларидан ташқари ижодий имтиҳондан ҳам ўтишлари лозим бўлади. Мақсад соҳа мутахассиси бўлишни истаганлар абитуриентлиги пайтидаëқ бу соҳа ҳақида бирламчи маълумотларга эга эканлигига ишонч хосил қилиш¸- дейди суҳбатдош.\nОзодликка маълум бўлишича¸ бу саволларни тайëрлаш ишига 200 нафар мутаҳассис жалб қилинган.\nУларнинг аксарияти соҳа мутаҳасислари ва олий ўқув юрти ўқитувчилари экани билдирилди.\nОлий ўқув юртларида ҳар йили ўтказиладиган тест синовлари Давлат тест марказидан олий ўқув юртларига етказиб берилган бюллетенлар, яъни савол-жавоблар мажмуаси асосида ўтади.\nБироқ Озодлик суҳбатлашган манбалардан маълум бўлишича, йиллардан бери бу савол-жавоблар мажмуаси, ҳали улар жойланган қалин папкалардаги муҳрлар бузилмасдан туриб, унинг абитурентлар ва ўқитувчилар тили билан айтганда “Х” варианти аллақачон жойлардаги тегишли одамлар қўлига етиб борган бўлади.


Баскетболчи тўпни саватга 33 метр узоқликдан тушира олди (ВИДЕО) - www.Voydod.net\nqudrathamidov2, Patriotrcc, Mazingom, Javohir7777\nБаскетболчи тўпни саватга 33 метр узоқликдан тушира олди (ВИДЕО)\n"Гарлем Глоубтроттерс" жамоасининг ўйинчиси Кори Лоу тўпни саватгаузоқдан ташлаш бўйича янги жаҳон рекордини ўрнатди. Лоу тўпни 33,45 метрдан туширишга муваффақ бўлди.\nСнайпер тўпни майдоннинг қарама-қарши четидан эмас, балки трибунадан туриб туширган. Бубилан Лоу олдинги, 31,9 метрдан туширилган рекордни янгилади. Ушбу рекорд Фениксдаги “US Airways Center”кўнгилочар-спорт мажмуасида Гиннес китоби экспертлари томонидан қайд этилди. Видеодан ҳам кўриб турганингиздай, баскетболчи бу ишни жуда осон, ўйнаб-кулиб бажарган – худди у саватнинишонга ҳам олмаётгандай. Шунга қарамасдан, тўп биринчи уринишдаёқ ҳалқага аниқ тушган.


Ўзбекистон аёллар олимпия терма жамоаси Тошкентда йиғинни давом эттирмоқда\n17 декабрь, 2018, 14:33\nЎзбекистон олимпия терма жамоаси келаси йилнинг апрель ойида Токио-2020 олимпиада саралашининг 2-босқичида иштирок этади.\nЎзбекистон аёллар олимпия терма жамоаси 15 декабрь куни Тошкентда йиғин бошлагани ҳақида аввал хабар бериб ўтгандик. Йиғин давомида терма жамоага номзод футболчи қизлар синовдан ўтказилмоқда.\nШамил Исеев бошчилигидаги ЎФА Илмий гуруҳи томонидан футболчи қизларнинг жисмоний ҳолатини аниқлаш мақсадида улардан тест синовлари олинди. Синов натижалари бош мураббий Баҳром Норсафаровга тақдим этилди.\nФутболчи қизларнинг жисмоний ҳолатини янада яхшилаш мақсадида Олимпия терма жамоасига фитнес бўйича махсус мураббий жалб этилганини ҳам таъкидлаб ўтиш зарур. Мазкур мураббий ёрдамида футболчилар фаол тарзда машғулотлар олиб боришмоқда.\nТренажер залида олиб борилаётган машғулотлар кўтаринки кайфиятда ўтаётганини ҳам таъкидлаб ўтиш зарур.


Покистон Олий судининг бош вазирни ҳибсга олиш буйруғи бажарилмади\nПокистоннинг коррупцияга қарши кураш идораси раҳбари мамлакат Олий судининг бош вазир Ража Парвез Ашрафни ҳибсга олиш буйруғини бажаришдан бош тортди. Сешанба куни Олий суд электр энергияси лойиҳалари билан боғлиқ коррупцион иш доирасида Ашрафни ҳибсга олиш тўғрисида ҳукм чиқарган эди.\nАмалдорлар жавобгарлиги бўйича миллий бюро бошлиғи Фасиҳ Бухорий пайшанба куни қилглан чиқишида мазкур иш юзасидан ўтказилган дастлабки терговда хатоликларга йўл қўйилганини таъкидлади. Бухорий бош вазирни ҳибсга олиш эҳтиёжи бор-йўқлигини аниқлаш учун вақт талаб этилишини айтди.\nОлий суд раиси Ифтихор Чаудри суд вакиллари терговда хатоликларга йўл қўйилганига оид иддаоларни ўрганиши учун Бухорийдан ишга доир материалларни пайшанба куни судга олиб келишни буюрди.\nАшраф 2008-2011 йилларда сув ва электр вазири лавозимини эгаллаган пайтда электр энергияси лойиҳалари ташаббускори бўлган. Кейинчалик бу лойиҳалардан Ашрафнинг ўзи катта даромад олгани айтилган.


Адолат ва тартиб « Ўзбекистон Халқ Ҳаракати\n23 July 2016 - 6:00\nХуросон жанубига азимат\n…Бир неча кунлик йўл юрушдан кейин Бушравияга яқин етдик. Шаҳарнинг қораси кўрунарли ерда шаҳар томонидан пиёда келиб турган бир неча одамлар кўрунди. Булар шу шаҳарнинг оқсоқоллари бўлса, истиқболимга келгандур, деб гумон қилдим. Улар яқин келди. Сув рангли кўкдан кийим кийганлар. Ҳаво бир оз совуқ бўлганидан кийимлари устидан юнглик чопон кийиб, унинг рангини гул рангидан ихтиёр қилган эдилар. Буларни кўрган одам, бу шаҳарда бўз билан юнгдан бошқа нарса йўқ, деб хаёл қилур эди. Сарпўш ўрнида ҳаммалари саллали эдилар. Улар келиб менинг отим олдида тўхтадилар. Ораларидан бир қари оқсоқол киши баланд овоз билан шеър ўқуб бошлади. Шеърнинг мазмуни: “Эй амир! Офтобию ойлари билан фалак сизнинг ихтиёрингиздадур. Уларнинг чеврилиши сизнинг иродангизга боғлиқдур. Қадамингиз Бушравия шаҳрига муборак бўлсун. Ушбу шаҳардаги биз – мискин халқ қўлимиздан келганича сизни, хуш келибсиз, деб истиқбол қилмоқ билан шарафланамиз”, йўсунлиқ эди.\nШеъри тамом бўлганидан сўнг сўрадим: “Шаҳрингизнинг амири ким?” деганимга қарши: “Шаҳарнинг амири йўқ”, деб жавоб берди. Мен ажабланиб: “Амирсиз шаҳар бўладими? Шаҳар амнияти қандай сақланади? Аҳкомлар қандай ижро қилинади?” каби саволларни бердим. Чол киши жавоб бериб: “Эй улуғлик ярашган амир, шаҳримизда амир бўлмаса ҳам, аҳкомларни урф-одат бўйича ўзимиз ижро қиладурмиз”, деб бемалол сўзлади. Мен: “Сизларнинг васфингизни эшитган эдим, аммо амир, ҳоким йўқлигини тасаввур қилмаган эдим”, дедим. Ул одам далилини кўз билан кўрсатмоқ орзусида: “Эй улуғ амир, сизни шаҳар амири йўқлигида шубҳадан чиқармоқ учун шаҳримизга қадам ранжида қилмоғингизни, вазиятни ўз кўзингиз билан кўрмоғингизни рижо этамиз”, деди.\nМен шаҳарга кирганимда, кўчаларнинг кенглигига ҳайрон бўлдум, чунки Самарқанд кўчалари ҳам бу қадар кенг эмас эди. Шаҳар халқи истиқболим учун йўлнинг икки чеккасида турар эдилар. Ҳар одамда бир донадан тўрва бор, тўрва ичидан бир нарсани олиб, бир қисмини бир чўнтагига, яна бир қисмини бир чўнтагига солур эдилар. Мени бошлаб юрган одам бу шаҳарнинг оқсоқоли каби туюлди. Ундан сўрадим: “Бу одамлар нима учун елкаларида тўрва осиб олишган ва тўрвадаги нарсасини чўнтакларига айрим-айрим қўйишларининг сабаби нима?” Оқсоқол жавоб берди: “Тўрвалардаги нарса эчки юнгидур. Ундан бир сиқим олиб патлик (форсийда “кўрк” деганини бизлар “пат” ёки “тивит” деймиз) қисмини айириб бир чўнтагига, қолғон қисмини яна бир чўнтагига солиб илғайдурлар. Унинг мулойим патларидан қўмош тўқиладур, қолғонларидан шол, гилам тўқиладур”. Мен уларнинг қўй юнгидан истифода қилмасликлари сабабини сўраганимда, жавоб берди: “Бу ерда қўй боқилмайди. Қўй боқадурғон ёйлоқларимиз йўқ, эчкилар эса, шаҳар атрофидаги қуруқ хашак, тиконлар билан тарбияланадур. Биз унинг сут, юнгларидан фойдаланамиз”. Шундан сўнг оқсоқолдан исмини сўраганимда Ҳусайн ибн Исҳоқ деб маълум қилди. Вазифаси имом эканини, шу билан бирга, халқ орасида ҳосил бўлган ихтилофларни ҳам ҳал қилиб тургувчи бир одам эканини билдирди. Шу жойда бир тўқумачилик ишхонасига бордук. Бу ишхонада тўрт киши тивитдан мато тўқумоқда эдилар.\nҲусайн ибн Исҳоқ изоҳ қилди: “Ҳалиги эчки юнгларидан айрилган тивитлардан «бўрк» деб аталадурғон тўқимани ҳосил қилурлар”, деб бир парча матони олиб келиб менга кўрсатди. Матони қўлумга олиб тафтиш қилиб кўрдум: Самарқандда кўп сотиладурғон хитойи ипакдан (абришим ҳарир) латифроғ эди. Мен ўшал кунгача бу хилда мулойим ва латиф матони кўрмаган эдим. Шу бир тоқанинг қиймати қанчага сотилишини сўраганимда, “Ярим динор”, деб жавоб берди. Нархи ҳам жуда арзон эди. Ишхонадан чиқишимда ҳамёнимдан тангаларни чиқариб, ҳар қайсиларига бир неча донадан олтун сундум. Улар бу атияни (туҳфа) қабул қилмадилар ва: “Эй улуғ амир, сизнинг юзунгизни кўрмоқ биз учун олтун хазинасидан ортиқ қимматликдур. Биз ўз меҳнатимиздан қозонган жузъий нарсага қаноат қиламиз, ортуқчасига эҳтиёжимиз йўқ”, дедилар. Ишхонадан чиқиб, нарироғда бўлган бир баққол дўкони олдида бир хотун киши савдо олиб турганига кўзум тушди. Боққол тарозуга қўлини тегузмай туруб: “Вайлул-лил-мутоффифин. Аллазийна изак талу алан-наси йаставфун”, деб оят ўқуди. Мен боққолни, Қуръон ўқушни билмаса керак, деб хаёл қилур эдим. Хотун киши, савдосини тугатиб жўнаганидан кейин боққолнинг олдига бориб: “Ўқиғон оятларингнинг маънисини биласанми?” деб сўрадим. “Ҳа, биламан”, деб жавоб берди. “Ундоғ бўлса, «Вайлул-лил-мутоффифин»нинг маъноси нима?” деб сўрадим. “Сотувчиларга ҳалоклик бўлсун”, деганидир, деди. “«Аллазийна изак талу алан-наси йаставфун»нинг маъноси-чи?” дедим. Баққол киши тамом истеъдоди билан жавоб берди: “Бу оятнинг маъноси аввалгининг такмилидур, Оллоҳу таоло айтадур: «Сотувчиларга ҳалоклик бўлсунки, улар ўлчовни яхшилаб оладурлар, аммо…» деб тўхтади. Мен ундан “«Аммо» демак ила тўхташдан мақсадинг нима?” деб сўрадим. Баққол: “Бу оятдан кейин яна оят бор, ҳали ўқуганим йўқ, унда мукаммал маънони англатадур”, деди. Мен: “Ўша оятни ҳам ўқуғил”, дедим. У бундай ўқуди: “Ва иза калу ҳум аввазану ҳум йухсирун”. Сўнг шарҳ қилиб: “Бу оят иккинчи оятнинг такмиласидур, маъноси: «У одамларки, ўзлари бир жинс молни олганларида вазнни тамомлаб тортиб олади, сотишда эса, вазн ёки ўлчовда кам бериб, олғувчига зиён беради», дейдур. Бу сурадаги уч оятни ўқувчи кишилар, бир-бирига муттасил ўқишлари керак, токи ўқуғувчи ва эшитгувчилар унинг маъносини яхши идрок қилғайлар”, деди. Мен унга: “Эй яхши киши, менинг ёшлигимдаги устозларим ҳам сен каби Қуръонни яхши тафсир қилолмас эдилар. Сен бу мавқеъда нима учун бу оятни ўқийсан?” деганимда, жавоб берди: “Эй амирлар амири, мен ҳар вақт қўлумга тарози олсам, Оллоҳу таолони ҳозиру нозир билиб, Оллоҳнинг махлуқларига нуқсон бериб қўймайин, деб бу оятни такрорлаб турадурман”, деди.\nБиз Ҳусайн ибн Исҳоқ билан қароргоҳимга бораётганимизда азон товуши келди. Шайх Ҳусайн мендан масжидга бориб намоз ўқуб келмоғига ижозат сўради. Мен ҳам бирга намоз ўқуб келиш учун унинг билан масжидга жўнадим. Кетатуриб кўрдумки, дўкондорлар иш кийимларини ечиб, покиза кийимларини киймоқда. Ҳар ким покиза кийим кийганидан кейин масжидга қараб юрмоқда эди. Шаҳарда ўғри йўқлиги учун дўконлар ҳам очиқ ҳолда қолавермоқда эди. Масжидга кетиб турган бир дўкондордан: “Нима учун либосларингни алмаштириб, бошқасини кийдинг?” деб сўрадим. У одам бетўхтов Аъроф сурасидан бир оят ўқуди: “Йа бани Одама, хузу зийнатакум ъинда кулли масжидин ва кулу вашробу ва ла тусрифу. Иннаҳу ла йуҳиббул мусрифин”, деди. Мен у кишидан: “Оятнинг маъносини ҳам биласанми?” деб сўрадим. У менга тўғридан-тўғри: “«Эй Одам фарзанди, ибодат қилмоқчи бўлганларингда, безакланингизлар (яъни, покиза кийимда бўлингизлар), Оллоҳ таолонинг неъматларидан енглар, ичинглар, аммо исроф қилманглар, чунки Оллоҳ таоло исроф қилғувчиларни севмайдур». Бу оятга мувофиқ Оллоҳ таолонинг таълимини амалга ошуруб, масжидга боришимизда янги кийимларимизни киямиз ва шу тартибда Оллоҳ таоло ҳузурига бориб ибодатимизни қиламиз”, деди. Мен унга қараб: “Менга яхши дарс бердинг, гарчи мен ҳофизи Қуръон ва фақиҳ бўлатуриб, сизлар каби амал қилмас эканман. Сен бу ҳақда мени огоҳлантириб қўйдинг, – деб, шайхга мурожаат қилдим: – Эмди мен қароргоҳга қайтиб бориб, кийимларимни алмаштираман. Балки жамоатингизга етиб келолмасам, уйда ўқийдурман”, деб узр тиладим.\nҚароргоҳда ҳануз мутаҳаррик масжидим қурулмаган эди. Либосларимни алмаштириб, уйда намоз ўқудум. Менга бу шаҳар халқининг Ислом дини амрларига мувофиқ ҳаракат қилишлари кўп таъсир бергани учун яна ташқарига чиқдим. Йўлда кетатуриб, бир атторнинг дўкони олдидан ўтар эканман, унинг: “Ва авфул кайла иза килтум, вазину бил қистасил мустақим…” деганини эшитдим. Таажжубда қолганимдан ўзумни тута олмадим ва ундан: «Қистас»нинг маъносини биласанми?” деб сўрадим. У киши айтди: “«Қистас» тарозудур. Аммо оятнинг мажмуидан шундай маъно чиқади: «Ҳар қачон ўлчов билан бир нарса сотсангизлар, ўлчовнинг комил бўлишига диққат қилинглар. Агар тарозу билан тортиб сотадургон нарса бўлса, икки палласи баробар бўлган тарозуда тортиб сотинглар», демак бўладур”, деди. (Форсий мутаржим изоҳи: қизиғи шулким, бу таъбирга етти аср ўтган бўлса ҳам, ҳалигача тарозуда адл калимасининг истилоҳи Хуросонда юруб турадур. Адл тарозуси икки палласи мувозанатда баробар, демакдир.)\nШаҳар халқининг дини муборакға ихлослик бўлуб, Қуръони карим амрига мувофиқ ҳаракат қилмоқ учун лойиқ бўлган илмдан баҳраманд бўлишлари менинг диққатимни жалб этган нарсалардан бири бўлса, хотунлар ҳам эрлардан қолушмас, Қуръонни ўқуб-ёзар эдилар. Ором ва истироҳатдан бошқа вақтларда хотун, эркак бекор турмай бир иш билан машғул бўлур эдилар.\nШайх Ҳусайн ибн Исҳоқ ҳикоя қилдики: “Мен эс таниганимдан буён Бушравияда ўғирлик майдонга келмаган, одам ўлдурган киши ҳам йўқдур. Ёки икки одам ўртасида жанжал чиқиб, товуш чиқариб сўзлашган-сўкишганини хотирлай олмайман. Талоқ масаласи ҳам ҳозиргача воқеъ бўлмагандур. Ворислар мол талашиб даъволашмаганидек, бирининг молини бири тортиб ҳам олган эмасдур. Шаҳарда қоровул, қамоқхона, қозихона ҳам йўқдур. Бирор масала бўлса, менга келишадур, мен берган фатвони муоразасиз қабул қилиб айрилишадур”.\nШайх Ҳусайн ибн Исҳоқ ҳам деҳқончилик қилур эди. Ҳар кун бомдоддан кейин кетмонини елкасига қўйуб ишга кетар, пешин намозига келиб, жамоат билан намозни ўқуғонидан кейин яна далага кетар эди. Шаҳар халқи ёш бўлсун, катта бўлсун, эркак-хотун ўқиш учун махсус вақт айириб қўйган эди. Саҳро гиёҳларида “кетро”, “анқуза” отлиғ икки хил гиёҳнинг кўп хавослари (хосиятлари) борлигини сўзлар эдилар. Яна, қора ранглик ёғни Бушравиянинг ғарбидаги йигирма тошлик бир еридан келтириб чироғ ёқмоққа қўлланур эдилар. Бу ёғ билан ёндирилган чироғлар яхши равшанлик берар эди. Бу ёғ ердан чиқиб, ариғ каби саҳрода оқиб турармиш. Офтобнинг таъсири билан унинг бўйи узоқларга тарқалармиш (Таъриф қилинган бу ёғ бугунги нефт бўлса керак. – Муҳаррир).\nҚиш вақтининг яқин келиши, қўшун тортмоқ иқтизосинча, Бушравияда узоқ турмоқ ижоб этмас эди, шунинг учун бу шаҳарнинг фазли маърифатлари, ширин суҳбатларида давом этмоқ муяссар бўлмади. Бу шаҳарда тургувчи одамга мадраса, мударриснинг ҳожати йўқ эди. Амир бўлсун, деҳқон бўлсун, чўпон бўлсун ва ҳар қандай савияда бўлса бўлсун, бу ерда яшаш билан фозилу маърифатлик бир киши бўлуб етишар, Қуръонни ўқуб, ашъорларни айтиб ва ўқуб била олур эди.\nБушравиядан жўнашимдан илгари бир фармон чиқардим:\n“Темур хонадонига мансуб ҳукуматлар яшадиқча бу шаҳардан хирож олинмайдур!” Шаҳарга “Дорул илми вал омон” унвонини бердим. Ва махсус таъкидладимки: “Мендан кейин авлодларим ҳар қандай сабаб ва баҳоналар билан Бушравияга ҳамла қилмайдур”. Жўнаш вақтимда Шайх Ҳусайн ибн Исҳоққа бир от бағишладим. У шу биргина отни ҳам қабул қилиб олмоққа тортинди ва кўп узрлар билан: “Эй амир, биз эшак миниб одат қилғандурмиз, шу улоғ бизга кифоя қиладур”, деди…”\nАдолат ва тартибга, зулм билан қаттиққўллик бошқа-бошқа нарсалар эканига икки мисол эди булар.\nАмир Темур шарафига интилишнинг бирдан-бир иложи сиёсат ва тутумда адолат йўлини тутишдир.


БИР ПАРИ ФАСЛ – МУНОСАБАТ\nБу мисраларни илк бор эшитганимда ҳали ўсмир ёшида эдим. Ўшанда мактаб ёпилган, ҳаммамиз пахтада эдик. Бизга кўз бўлиб юрган ориқ, рангпаргина адабиёт ўқитувчимиз бир куни тушлик пайтида даврамизга келиб қўшилди. У ёқ-бу ёқдан гаплашган бўлди-да, кейин «шеър эшитасизларми?» деб қолди. Чинданми ё кўнглига қарабми, «майли эшитамиз, соғинганмиз», дедик.\n“Шабнам шовуллайди боғлар қўйнида…”\n← Бир сурат тарихи\nДунёнинг чегараси →


«ШЕЪРИЯТ — БУ ЎЗИМНИ ЎЗИМ ҲИС ҚИЛАДИГАН ЖОЙ» - Inja san'at\n«ШЕЪРИЯТ — БУ ЎЗИМНИ ЎЗИМ ҲИС ҚИЛАДИГАН ЖОЙ»\nКибекдаги Трои-Риверс шаҳри дунёда шеърнинг қадам излари қоладиган ягона шаҳар. Қайсидир номаълум шоирнинг бир йиллик ижодига шон-шараф ҳайкалини ўрнатадиган шаҳар. Ҳар кузда бу «пойтахти шеърият» бутун дунё шоирлари учрашадиган жой.\nХалқаро шеърият фестивали! Бу ерда Амина Саид билан учрашдим. Биз у ерга бориш учун битта рейсда сафарга чиққандик ва мен учун қизиқ ҳамда муҳим бўлганларнинг барини ўша 5 октябрьдаёқ билишни истардим…\nАмина Саид, ўзингизни, ўзингизнинг келиб чиқишингизни қисқача қилиб бизга айтиб ўта оласизми?\nМен Тунисда мустақилликдан олдинроқ туғилганман. Кўпчилик наздида мен доим Парижда яшаб юрсам-да, лекин тез-тез ватанга бориб тураман. Менинг бутун оилам у ерда. У ердаги ғайри оддий куч мени доим қувватлаб туради. Шунинг учун толиқсам Тунисга боришни афзал кўраман. Шу кунгача Тунис эртакларининг икки тўпламини ва яна ўнта шеърий тўпламимни нашр қилдирдим.\nСўнгги ўн йил ичида мен филиппинлик инглиз забон ёзувчи Франсиско Сионил Хосенинг бир нечта тарихий романларини таржима қилдим. Мен ҳам ҳозир ҳудди сиздек Парижда журналистман.\nТунисда туғилган ва Францияда яшаган одам сифатида Африка билан қандай алоқангиз бор?\nМен Ўрта Ер Денгизи, балки Африканинг шимолида туғилган ва жамики Африканинг ўзимга тегишли эканини ҳис қиладиган бир нечта мамлакатига саёҳат қилганман.\nМен отам томондан араб, онам томондан эса европаликман, гарчи у Тунисда яшаётганига ярим асрдан ошган эрсада. Мен Африканинг араб-мусулмон ҳудудига мансубман.\nБиламизки, сиз ҳикоялар ҳам ёзасиз. Сизнинг ҳикоянгиз ва шеъриятингиз ўртасида боғлиқлик борми?\nАраб маданиятида асосий жанр бу, аввало, шеърият, кейин эса ҳикоя саналади. Қизиғи шундаки, мен ёзган нарсалар: шеърлар ҳам, ҳикоялар ҳам ватан соғинчи билан ёзилган. Туниснинг асарларимдаги мўжаз эртакларини бувимдан эшитганман. Бувим бу эртакларни исталган кишига жон деб айтиб берарди.\nҚандай қилиб шеъриятга кириб қолдингиз?\nЎтмишни хотирлайдиган бўлсам, ўн бир ёшимда шеър машқ қила бошлаганман. Коллеж шеърий ҳаётимдаги илк мактаб.\nУ ерда шеъриятни севувчи, ўзи ҳам шеър ёзиб турадиган устозим бўларди. У биздан коллеж деворий газетаси учун шеър ёзишимизни сўраган. Денгиз ҳақида нимадирлар қоралаганимда у деворий газетага осилгани эсимда. Шундан кейин ҳам ёзишда давом этардим-у, лекин ҳеч кимга кўрсатмасдим. Мен дафтарларни шеърлар билан, йўқ, саволлар билан тўлдирардим. Кейинчалик Парижга ўқишга киргач ёзиқларимни шеърий журналларга юбордим. Улар мени қўллаб-қувватлашди, нашр қилишди, танқид қилишди. Биринчи тўпламим эса 1980 йилда чоп этилди.\nСиз ўнта тўплам ёздингиз. Севимли мавзуларингиз нима?\nМен ёзган ҳар бир нарсани руҳий автобиография сифатида йиғиш мумкин. Мен мени ҳаракатга келтирадиган, менга туташиб кетиши мумкин бўлган ҳамма нарсани ёзаман. Мен ёзаман…Мен ўз ўйларим, ичимда долғаланган ҳиссиётларим, ўзим ҳақимда ёзаман. Мен дийдорлар, мен учун севимлилар, андуҳлар, орзуларим, табиат ва ҳаётни ёзаман…\nМен файласуфга ўхшаб кўринмасдан ҳаётни борича акс эттириб ёзишни яна ҳам кўпроқ истайман. Ўйлайманки, биз ўзимизнинг дунёмизни англашга ҳаракат қилганимиздагина биз яшаётган, биз ёзаётган бу шеърларни бойитиши мумкин бўлган тафаккурга бориб туташишимиз мумкин бўлади.\nСизнингча, шеърият ҳаётни акс эттиришга олиб келадими?\nШеърият – кундалик ҳаётда ҳам, руҳ ҳаётида ҳам, ички, самимий ва яна мумкин бўлган ҳамма нарсада ҳам орзу атрофида туғилиш демакдир. Шеърлар телбаворликдан туғиладигандек чамамда. Улар билан мен ҳаётнинг янги қирраларини кашф этгандек бўламан.\nСизнинг ёзиқларингиз бизни бошқа жойга, бизни орзу қилиш даражасига олиб боради?\nҲа. Менимча, шоир бўлиш нафақат ташқи дунё, балки дунё ҳақида тасаввурга эга ички дунёси мавжуд бўлган дунё бўлиш демакдир. Мен ёзган шеърлар мана шу иккаласи ҳақида; ички ва ташқи дунё ҳақида. Икки дунё доимо алоқада бўлиб бири иккинчиси билан доим кесишиб, доим туташиб туради.\nСиз айтаётган баъзи шеърларнинг «уфқ ҳар доим чет элликдир» сарлавҳаси Билан бошланади. Нега?\nБу асосан 2003 йилда Парижда CД шаклида йиғилган, тўпламлардан саралаб олинган тўпламда учрайди. Бу ҳақиқат. Мен бу ҳақида кўп ёздим. Тунислик бўлиш, Парижда яшаш ва кўп саёҳат қилиш, қайга борсам ҳам менга уфқ бегонадек туйилади. Парижда бўлсам уфқ Тунисникидек, Тунисга борсам гўё қуёш Париж осмонида ботаётгандек. Тунисга бегонадек. Мен ўз жойим бўлиши мумкин бўлган нарсани узоқ вақтлардан бери излаяпман.\nШеър – қандайдир бир макон ёки жойми?\nЖойнинг ушбу шаклдаги синоними шоирлар учун жуда кўп ишлар қилди. Баъзилар утопик жой қидиришди, рамзий, фақатгина уларнинг тасаввурида мавжуд бўла оладиган ўзгача бир жой. Бу жойни улар бошқалар учун қидиришди. Фақатгина тил, сўз орқали — шеър орқали мавжуд бўладиган маконни излашди.\nМен учун шеърият қандайдир бир макон, қандайдир бир ўзгача гўша. Шеърият – бу ўзимни ўзим ҳис қиладиган жой. Шунинг учун мен айта оламанки, ҳар биримизнинг ўз жойимиз бор. Қандай бўлмасин ҳар бир шоир макон ва жой(лар) яратувчисидир.\nСиз Трои-Риверсдаги фестивальда иккинчи марта иштирок этяпсиз. Ундан сизда қандай таассуротлар қолди?\nАввало, дўстлик ва ҳамкорликка олиб келувчи дийдорлашувни айтиб ўтишим жоиз бўлади. Яна шеър тинглаш учун келган одамлар билан бирга бўлиш лаҳзалари.\nЁзиш – якка фаолият. Уни бўлишиш, баҳам кўриш имкониятига эга бўлиш жуда муҳимдир. Нутқ. Сукунат лаҳзалари. Бари бетакрор.\nБу фестивалга илк бор келганим ўн бир йил олдин эди. Ўшандан бери шаҳар анча ўзгарди, аҳолининг шеъриятга сезгирлиги эса ортиб бормоқда. Бу ташкилотчиларнинг йигирма йиллик меҳнати экани равшан кўриниб турибди.\nТрои-Риверс, 5 октябр 2004 йил.\nЖурналист Танелла Бони билан Амина Саид суҳбати.\nФранцуз тилидан Муҳиддин Нидо таржимаси\nАмина СаидМуҳиддин НидоСуҳбатТаржима\n«Сени унутмоқлик фожиа эрур, Энди эслашим ҳам жуда хатарли…» – Диёрбек РАҲМОНҚУЛОВ


БААда Қирғизистон собиқ президентининг куёви қўлга олинди\n17:27 / 23.03.2016\nБирлашган Араб Амирликлари полицияси Қирғизистоннинг биринчи президенти Аскар Акаевнинг куёви Одил Тойғанбаевни ҳибсга олган. Қирғизистоннинг собиқ президенти куёви 11 йилдан буён халқаро қидирувда эди.\nҚирғизистон ИИВ маълумотига кўра, Тойғанбаев мамлакат ҳудудида қатор жиноятларни содир этгани учун "Интерпол" орқали қидирувга берилган.\n"Интерпол ходимлари ва БАА ҳуқуқни муҳофаза қилиш органлари ҳамкорлигида Дубай шаҳрида ўтказилган махсус амалиёт натижасида Қирғизистон фуқароси бўлган Одил Тойғанбаев (12.10.1966 йил) қўлга олинди", дейилади Қирғизистон ИИВ матбуот хизмати хабарида.\nОдил Тойғанбаев 2005 йилги "лола инқилоби" натижасида ҳокимиятдан четлатилган Аскар Акаевнинг қизи Бермет Акаевага уйланганди.\nУ Қирғизистонда бир неча компанияларга эгалик қилган, улардан бири Манас аэропортидаги аксилтеррор базага ёқилғи етказиб бериш билан шуғулланган.\nАкаев президентликдан кетгач, янги ҳукумат Тойғанбаевга қарши текширувлар бошлади ва уни молиявий фирибгарликлар амалга ошириш ҳамда солиқ тўлашдан бўйин товлаш каби жиноятларда айблади.\n2005 йил ва 2014 йилларда у Москвада, 2011 ва 2013 йилларда эса Қозоғистонда қўлга олинганди. Лекин у ҳар сафар қочиб кетишга муваффақ бўлган.


UzNews - Ушбу ҳафтада ҳарорат кечаси +7 гача тушиши кутилмоқда\n27 сен 2021, 12:07\nСиноптиклар сентябрь ойининг охирги кунларида қандай об-ҳаво бўлишини маълум қилди.\nЎзгидромет хабарига кўра, бугун Ўзбекистон ҳудуди Қозоғистон орқали Волгабўйи ҳудудларидан кириб келган антициклон таъсири остида бўлади. Барча ҳудудларда қуруқ об-ҳаво сақланиб туради, фақат Тошкент вилоятининг тоғли ҳудудларида баъзи жойларда бироз ёмғир ёғиши мумкин.\nСентябр ойининг охиригача Ўзбекистонда кучсиз ва бироз шамоллар билан барқарор қуруқ об-ҳаво сақланиб туради, текис ҳарорат фонида кечалари +10...+15 даража, кундуз кунлари +23...+28 даража атрофида бўлади. Фақат Қорақалпоғистон бўйича 30 сентябрда Россиянинг Европа қисмининг марказий ҳудудлари устида шаклланган янги совуқ ҳаво кириб келади ва об-ҳаво ўзгаради, ёмғир ёғади ва кундуз кунги ҳарорат +13...+18 даражагача пасаяди.\nОктябрь ойининг биринчи кунларида совуқ ҳаво кириб келиши Ўзбекистоннинг барча ҳудудига тарқалади. Тошкент, Самарқанд, Жиззах, Сирдарё вилоятларида ва Фарғона водийсида баъзи жойларда ёмғир ёғади, шамол кучаяди ва ҳарорат кечалари +7...+12 даражагача, кундуз кунлари +15...+20 даражагача пасаяди. Баланд тоғларда ёмғир қорга айланиши мумкин.


Инсоният тарихида 200 дан ортиқ календарлар ишлатилган. Шулардан анчаси мавзуларга киритилиб, календарларнинг вужудга келиш тарихи, тузилиши ўрганиб келинмоқда. Баъзи Халқларнинг календарларини кўкларга кўтариб, бошқа календарларга асос бўлган деб хулосалар чиқаришган. Вахоланки ер юзида яшаётган миллат, Халқлар хатто океан ортида бўлса ҳам, бир-бирлари билан алоқада бўлмаган даврларда ҳам ҳар бирлари ўзларига хос турмуш тарзларига эга бўлганлар. Табиий шароитлари, урф-одатлари, диний тасаввурларидан келиб чиқиб ҳаёт кечирганлар. “Буюк ипак йўли”нинг очилиши, Буюк географик кашфиётлардан кейинги давр цивилизациясини фалон давлатники, миллатники деб ажратиб кўрсатишга хожат йўк.\nБу воқеалардан кейин хеч қайси халқ, элат бошқа халқлардан узилиб қолган, ўз холича яшаган эмас, акс холда хеч қандай тараққиёт бўлмаган бўлар эди. Шундай бўлсада ҳар бир халқ ўз тарихини ўрганар экан, биз ҳам ўз тарихимиз, буюк алломаларимиз билан фахрлансак арзийди. Шу пайтгача бошқа календарлар тарихини ўрганиб, Қадимги Хоразм календари ҳақида деярли маълумотга ҳам эга эмас эдик. Хоразм қадимги илм-фан бешиги, “Авесто” 2700 йилча мукаддам шу заминда вужудга келган деб хулоса чиқарар эканмиз, Хоразм календари ҳам шундан узоқроқ вақтга , тарихга эга. Зардуштийлик дини пайдо бўлган экан, унинг бевосита расм-русумларини адо этиш учун вақт ҳисобини билиш керак эди, шунинг ўзи қадимги Хоразм календарига асос солган. Аммо, афсуслар бўлсинки бу календар ҳақидаги маълумотлар Хоразм халқининг буюк фарзанди Абу Райхон Берунийнинг “Қадимги халқлардан қолган ёдгорликлар” китобидан бошқа тарихий манбаларда сақланиб қолмаган. Турли жойдан келган боскинчилар Ўрта Осиё халқлари тарихини изсиз ўчириш, бойликларини талаш, моддий ва маданий ёдгорликларини йўқ қилиб, ўзларини устун қўйишга ҳаракат қилганлар. Шу жараёнда китоблар қаторида ёзма календарлар ҳам йўк қилиб йўқолиб кетди. Фақат ёдда сақланганларинигина Беруний тиклаш соҳасида хизмат қилди. Шунинг учун Хоразм календарини ўрганишда фақат Абу Райхон Берунийнинг “Осор ал-боқия” асарига суянамиз.\nХоразмликлар ой манзилларини ишлатганлар. Улардан астрономияга оид хукмлар чиқарганлар. Манзилларини, исмларини ёдда саклаганлар. Ой манзилларини 12 буржга тақсимлаб, буржларни ўз тилларида алохида-алохида номлаганлар. Беруний: “Хоразмликлар буржларни араблардан яхшироқ билганлар” деб қайд этади. Хоразмликлар билан сўгдийлар йил бошини белгилаш учун ортиқча кунларни кўшишда бир хил амал қилганлар. Улар қуёш йили ҳар 115 йилу 365 кундан, 116 йили эса бунга 1 ой ва 1 кун кўшилади деганлар.\nЯнги йил Хоразмда навсоржидан бошланган. “Бирор муддат ўтиб кетган йилнинг аввалидан ҳисобга олинадиган маълум бир муддатга тарих дейилади… Миллатларнинг тарихларни ишлатишда бир-бирларидан фарқ қилганлари каби, ойларнинг авваллари, ҳар бир ойнинг неча кун бўлиши ва бунинг сабаблари масаласида ҳам ажраладилар”,- деб ёзади Беруний.\nХоразмликлар ишлатадиган ойлар ўн иккита бўлиб, ҳар бири ўттиз кундан иборат бўлган.\nХоразмликлар исфандоражий ойининг охирига кўшиладиган ортиқча беш куннинг биринчисини ойнинг биринчи куни римжд билан атаб, қолган кунларга ҳам бирин-кетин кейинги номларини беришларини ва бешинчи кунни исфандоражий деб аташларини, ундан кейин новсоржий ойи кунни яна римжддан бошланишини А.Р. Беруний аниқлаган. Хоразмликлар охирги ойга кўшиладиган бу беш кунга алохида ном бермаганлар.\n“Кейин – деб, ёзиб ўтади Беруний – Қутайба ибн Муслим ал-Бохилий хоразмликларнинг котибларини халок этиб, билимдонларини ўлдириб, китоб ва дафтарларини куйдиргани сабабли улар саводсиз қолиб, ўз эхтиёжларида ёдлаш қувватига суянадиган бўлдилар. Узоқ вақт шундай бўлгач, улар ихтилофли нарсаларни унитиб, келишиб олганларини ёдда сақлаб қолдилар”. Ҳа, ана шу ёдда сақлаб бизгача етказилган ой номлари айтиш қийин бўлмасин биз учун тарих, ўтмиш, аждодларимиз акл-заковатининг махсулидир.


“Адолат” ғоялари тарғиботчиси мукофотланди | "Адолат" СДП\n“Адолат” ғоялари тарғиботчиси мукофотланди\nЎзбекистон “Ветеран” жангчи-фахрий ва ногиронлар бирлашмаси раиси Талъат Муродов – бизнинг азалий ҳамкоримиз. У Сиёсий Кенгаш аъзоси сифатида кўп йиллардан бери ўз ғоялари ва таклифлари билан партия ривожига хисса қўшиб келмоқда.\nТалъат Муродов партия ўтказадиган барча тадбирларнинг фаол иштирокчиси. Сайловолди дастурдаги устувор вазифаларни амалга оширишда экспертларга камарбаста бўлиб келмоқда.\nЯнги йил арафасида бир қатор фидойи фаолларимиз қатори Талъат Муродов ҳам “Адолат” кўкрак нишони билан тақдирланди. Мукофот билан қутлаймиз ва ҳамкорлигимиз давомий бўлишини кутиб қоламиз.


Қарға билан қўзи (эртак)\nHome icon Бош саҳифа»Кутубхона»Ўзбек халқ оғзаки ижоди»Қарға билан қўзи (эртак)\nБор экан, йўқ экан, бўри баковул экан, тулки ясовул экан, қарға қақимчи экан, чумчуқ чақимчи экан, ўрдак сурнайчи экан, ғоз карнайчи экан, товуқ тақ этди, билмадим қаққа кетди.\nБир қарға билан қўзи бор экан. Қарға қўзи ёнига бориб:\n— Сени ейман, — дебди.\n— Мени ейишга ейсану, тумшуғинг ҳаром, дарёга бориб чайқаб келиб, ундан кейин егин, — дебди қўзи.\nҚарға тумшуғини чайқагани дарёга борибди. Дарё сувини пастга тортиб олиб:\n— Мендан одамлар сув ичади, сенинг тумшуғинг ҳаром, Устабой кулолдан битта кўза олиб келгин, сувни мен берай, сен сувни олиб у ёқда чайқагин, — дебди.\nШунда қарға Устабой кулолнинг олдига бориб:\n— Эй Устабой кулол, беринг кўза, олай сув, чайқай тумшуқ, ейман семиз, аъло қўзи, — дебди.\n— Тупроғим адо бўлиб қолди. Тупроқ олур деган ердан тупроқ олиб келиб бергин, мен янги кўза қилиб бераман, — дебди. Шўрлик қарға тупроқ олурга учиб борибди:\n— Беринг тупроқ, қилсин кўза, олай сув, чайқай тумшуқ, ейман семиз, аъло қўзи, — дебди. Тупроқ олур:\n— Тоғнинг бошида бир кийик бор. Шу кийикнинг шохидан олиб кел. Ўша кийик шохи билан қазиб оласан, — дебди.\nҚарға бу ердан ҳам учиб тоғ тепасидаги кийик олдига борибди:\n— Ҳой кийик ака, беринг шох, қазий тупроқ, қилсин кўза, олай сув, чайқай тумшуқ, ейман семиз, аъло қўзи, — дебди. Кийик бечора айтибди:\n— Раҳмим келиб берай дедиму, шохим қаттиқ ўрнаган, жоним оғрийди. Бир Пўлатвой ака деган кишининг тозиси бор. Шу тозисини сизга берсин. Този келиб мени қувсин, мен қочиб кетиб дарахтларга шохимни уриб тушириб барай, — дебди.\nШундан кейин қарға учиб Пўлатвой аканинг олдига бориб: «Пўлатвой ака», — деб чақирибди.\n— Беринг този, қувласин кийик, ташласин шох, қазий тупроқ, қилсин кўза, олай сув, чайқай тумшуқ, ейман семиз, аъло қўзи, — дебди. Пўлатвой айтибди:\n— Тозимнинг қорни оч, бедармон бўлиб ётибди. Тош акамнинг сигири бор, ўша сигирнинг сутидан берсин, олиб келинг ичирамиз, този овқатланиб олиб кийингизни қува берсин, — дебди. Қарға учиб бориб:\n— Тошвой ака! — деб чақирибди.\n— Лаббай, — дебди Тошвой ака.\n— Беринг сут, ичсин този, қувсин кийик, ташласин шох, қазий тупроқ, қилсин кўза, олай сув, чайқай тумшуқ, ейман семиз, аъло қўзи, — дебди.\n— Сигиримнинг қорни оч, далага боргани йўқ. Сен даладан бир кўтарим қуроқ олиб келиб бер, сигир еб сутга кирсин, ундан кейин олиб кетасан, — дебди.\nҚарға бир қуроқзор кўлга борибди.\n— Беринг қуроқ, есин сигир, берсин сут, ичсин този, қувласин кийик, ташласин шох, қазий тупроқ, қилсин кўза, олай сув, чайқай тумшуқ, ейман семиз, аъло қўзи, — дебди.\n— Юлиб олсанг, қўлингни қийиб кетаман, шаҳарнинг чеккасида ўроқ қиладиган уста Сўкилди деган бор. Битта яхши ўроқ қилиб берсин, мени ўриб олиб кетгин, — дебди. Қарға учиб уста Сўкилдининг олдига борибди:\n— Уста, уста, — деб чақирибди. Уста:\n— Лаббай, — деб қарганинг олдига чиқибди. Қарға:\n— Беринг ўроқ, ўрай қуроқ, есин сигир, берсин сут, ичсин този, қувсин кийик, ташласин шох, қазий тупроқ, қилсин кўза, олай сув, чайқаб тумшуқ, ейман семиз, аъло қўзи, — дебди.\n— Кўмирим тамом бўлиб қолган эди. Бир тоғнинг бошида беш-ўн хонадон бор, улар кўмир куйдираётган эмиш, кўмиридан олиб келиб бер, сенга пашшанинг қанотидек олмосдан ўроқ қилиб берай.\nҚарға бу ердан ҳам учиб ўшал кўмирчиларнинг олдига бориб:\n— Кўмирчи ака, кўмирчи ака, беринг кўмир, қилсин ўроқ, ўрай қуроқ, есин сигир, берсин сут, ичсин този, қувсин кийик, ташласин шох, қазий тупроқ, қилсин кўза, олай сув, чайқай тумшуқ, ейман семиз, аъло қўзи, — дебди.\nКўмирчилардан бири бир парча кўмирни олдига ирғитиб юборибди. Қарға кўмирни олиб, уста Сўкилдининг олдига келибди:\n— Мана кўмирни топиб келдим, — дебди. Уста: «Оббо, важ қилсам ҳам бўлмади-я» деб бир пашшанинг қанотидек олмосдан қилинган ўроқни қарғанинг қанотига ўтказиб қўйибди. Қарға бир қанча вақт учгандан кейин ўроқ қанотини шартта қирқиб кетибди, иккинчи қанотига ўтазиб олибди. Яна бир қанча учгандан кейин иккинчи қанотини ҳам шартта қирқиб кетибди. Бечора қарға энди ўроқни бўйнига солибди, уча олмасдан ҳиқиллаб қанча йўл юрибди. Бўйнини ҳам ўроқ шартта кесиб кетибди. Қарға мақсадига етолмай, бир чўлда ўлиб қолибди. Қўзи эса қутулиб қолибди.


Нурафшон шаҳрига янги ҳоким тайинланди - Халқ сўзи\n15:48 16 Август 2019 Жамият\nУсмон Раҳимовнинг Олмалиқ шаҳрига ҳоким этиб тайинланиши муносабати билан Ҳакимов Қаҳрамон Қодирович Нурафшон шаҳри ҳокими лавозимига бир овоздан тасдиқланди. Бу ҳақда Тошкент вилояти ҳокимлиги матбуот хизмати хабар берди.\nХакимов Қаҳрамон Қодирович 2019 йил 15 августдан Нурафшон шаҳри ҳокими лавозимига тайинланди. Тайинловга қадар "Toshuyjoy LITI" акциядорлик жамияти бош директори лавозимида фаолият юритган.\nҚ.Хакимов 1971 йил 15 июнда Андижон вилояти Балиқчи туманида туғилган. 1995 йилда Фарғона политехника институтини тамомлаган.\nИш фаолиятини Избоскан тумани ИИБда бошлаган. Фаолияти давомида саноат ва қурилиш соҳасида бир қатор масъул лавозимларда ишлаган. 2018 йилда "Toshuyjoy LITI" акциядорлик жамияти бош директори лавозимига тайинланган.


Ўзбекистон Миллий паралимпия ассоциацияси “Йилнинг энг яхши федерацияси” деб топилди! – O'zbekiston Milliy paralimpiya qo'mitasi\nЎзбекистон Миллий паралимпия ассоциацияси “Йилнинг энг яхши федерацияси” деб топилди!\nБугун, 26 декабрь куни пойтахтимиздаги “Наврўз” тантаналар саройида йил жорий йил якунларига бағишланган “Миллий спорт мукофоти-2019” тақдирлаш маросими бўлиб ўтди.\nЭътиборлиси, Ўзбекистон Миллий паралимпия ассоциацияси “Йилнинг энг яхши федерацияси” сифатида эътироф этилди.\nМаълумот учун, Ўзбекистон Миллий паралимпия ассоциацияси спортчилари якунланиб бораётган 2019 йилда жами 18 та Халқаро мусобақаларда юртимиз шарафини муносиб ҳимоя қилишди ва уларда 33 та олтин, 16 та кумуш ҳамда 18 та бронза медалларига сазовор бўлишди.\nШуни алоҳида таъкидлаш керакки, ушбу мукофот нафақат Паралимпия спортчиларининг кўрсатган натижалари, балки, ушбу ташкилот раҳбарияти ҳамда унда фаолият олиб бораётган ҳар бир ходимнинг улкан меҳнатлари самарасидир.\nЭслатиб ўтамиз, ҳозирги пайтгача жами 15 нафар паралимпиячимиз келгуси йил Токиода бўладиган Ёзги Паралимпия ўйинлари йўлланмасини қўлга киритган.\nОхирлаб бораётган 2019 йил якуни – Пара сузиш\nТемур Гиязов “Йилнинг энг яхши паралимпиячиси” дея эътироф этилди


O‘zLiDeP съездига Қорақалпоғистон Республикасидан делегатлар сайланди | O'zLiDeP\nO‘zLiDeP съездига Қорақалпоғистон Республикасидан делегатлар сайланди\nНукусда Тадбиркорлар ва ишбилармонлар ҳаракати – Ўзбекистон Либерал-демократик партияси Қорақалпоғистон Республикаси кенгашининг сайловолди ҳисобот-сайлов конференцияси бўлиб ўтди.\nТанқидий-таҳлилий руҳда бўлиб ўтган конференцияда партия Қорақалпоғистон Республикаси Кенгаши раиси С.Турмановнинг 2015-2019 йиллар даврида амалга оширилган ишлар ва эришилган натижалар бўйича ҳисоботи тингланди.\nС.Турмановнинг айтишича, бугунги кунга партия аъзолари сони 48 минг 483 нафар, бошланғич партия ташкилотлари сони 986 тани ташкил этмоқда. Жорий йилнинг ўтган давр мобайнида Қорақалпоғистон Республикаси Жўқорғи Кенгеси ҳамда халқ депутатлари туман ва шаҳар кенгашидаги O’zLiDeP депутатлик гуруҳлари томонидан 2 минг 780 та депутатлик сўрови юборилган ва 1 минг 471 нафар мансабдор шахсларнинг ҳисоботи тингланган. Ўтган ҳисобот даврида халқ депутатлари маҳаллий Кенгаш сессияларига 273 таклиф киритилиб, улар бўйича 258 қарор қабул қилинган.\n“Ўтган беш йил давомида аҳоли билан кўпроқ мулоқот қилиш, уларни ўйлантираётган муаммоларни бартараф этиш мақсадида кўп маротаба сайловчилар билан мулоқот қилдик, – дейди халқ депутатлари Кегейли туман Кенгашидаги O‘zLiDeP депутатлик гуруҳи раҳбари Б.Искендеров. –Ўз навбатида, аҳоли томонидан келиб тушган мурожаатлар бўйича 100 га яқин ташкилотларга сўров юбордик. Депутатлик гуруҳи томонидан эса 150 дан ортиқ мансабдор шахсларнинг ҳисоботи эшитилди”.\nКонференцияда ёшлар ва хотин-қизларнинг ижтимоий-сиёсий фаоллигини ошириш, бандлигини таъминлаш, шунингдек, уларни тадбиркорлик фаолиятига кенг жалб қилиш, истиқболли ғоялари ва лойиҳаларини рўёбга чиқариш борасидаги ишлар ҳам таҳлил қилиниб, бу борадаги ишлар самарадорлигини янада ошириш зарурлиги таъкидланди.\nКонференция кун тартибидаги масалалар бўйича маърузалар тингланди ва Ўзбекистон Либерал-демократик партиясининг навбатдаги съездига делегатлар сайланди.\nРахманова Гульнара Арзеновна 2019-11-05 09:30:58\nУзЛиДеП Коракалпогистон Республикаси Кенгашининг навбатдаги сайловолди утказилган Конференциясида иштирок этдим. Хакикатдан хам Конференция юкори савияда утказилди хамма делегатларимиз байрамона кафиятда катнашди. Конференцияда партиямиз тамонидан кулга киритилаётган ютукларимиз ва келгусида янада фаоллашимиз таъкидланиб вазифалар белгиланди. Ўзбекистон Либерал-демократик партиясининг навбатдаги съездига мувофакиятлар тилаймиз. Сайловларда УзЛиДеП уз урнини эгаллаб колишига тилакдошмиз ва биргалашиб харакат киламиз. Шунки биргаликда биз кучмиз!!!


Хоразм вилояти 4-сектори, вилоят давлат солиқ бошқармасининг ташаббуси билан вилоят ҳокимлиги,туризмни ривожлантириш давлат қўмитаси вилоят бўлми, ёшлар иттифоқи вилоят кенгаши билан ҳамкорликда Хива шаҳар ва туман ёшлари учун ҳаво шарида учиш акцияси ҳамда Ичан қалъага саёҳат ташкил этилди.\nУнда Хива шаҳар ва туман мактаб ўқувчилари, болалар шаҳарчаси тарибияланувлари, ижтимоий ҳимояга муҳтож ҳамда кам таъминланган оилаларнинг фарзандлари иштирок этдилар.\nЎзбекистон Республикаси Президентининг 2018 йил 7 февралдаги “Ички туризмни жадал ривожлантиришни таъминлаш чора-тадбирлари тўғрисида”ги ПҚ-3514-сонли қарорида белгиланган топшириқларни амалга ошириш мақсадида ташкил этилган мазкур тадбирда асосий эътибор келажак авлоднинг маънавий камолотини янада юксалтиришга, уларда тарихий обидаларимиз, ўтмишдаги бой маданий меросларимиз, қадриятларимизга бўлган хурматини янада оширишга ҳамда ёшларнинг маънавий дунёқарашини янада бойитишга қаратилди.\nЎқувчи ёшлар Хиванинг тарихий обидалари, минора, мадраса ва муқаддас қадамжоларни, очиқ осмон остидаги музейни ҳаво шари орқали томоша қилдилар.\nМен Ичан қалъани юқоридан биринчи томоша қилишим. Ҳаво шарида учиш менга завқ бағишлади. Тенгдошларим билан қадимий шаҳримизни баландликда томоша қилдик. Барча ташкилотчиларга ўз миннатдорчилигимизни билдирамиз, - дейди Хива шаҳар болалар шаҳарчаси тарбияланувчиси Шаҳноза Ниязметова\nЎзбекистон аэронавтика федерацияси мутахассислари Тошкентдан олиб келган чиройли ҳаво шарида дастлабки тўрт иштирокчи ёшлар парвоз қилди. Уларнинг соғ-саломат Ота дарвоза олдига қўнганини кўрган ёшлар орасида чексиз завқ бағишлади. Туризмни ривожлантириш мақсадида ташкил этилган мазкур ҳаво шари маҳаллий ва хорижлик сайёҳларда катта қизиқиш уйғотди.\nМазкур ҳаво шари Хивага яқинда ўрнатилди, - дейди Аэроновтика федерациясининг Хоразм вилояти филиали директори Илхом Сетматов. Асосий мақсадимиз ички туризмни ривожлантириш, тарихий шаҳарларда сайёҳларга замоан талаблари асосида хизмат кўрсатишдан иборат. Бугунги ҳайрия акциясида болаларга ҳаво шарида учиш тартиби ҳақида маълумотлар берилди. Уларга Тошкент ва Самарқанд шаҳридан келган малакали мутахассисларимиз хизмат кўрсатишди. Болажонларнинг кўзларида қувонч бизга ҳам завқ бағишлади. Ҳаво шарида саёҳат қилишга нафақат ёшларда, балки Хивага ташриф буюрган барча сайёҳлар ва маҳаллий меҳмонларимизда ҳам қизиқиш тобора ортиб бормоқда.\nХоразм вилояти 4-сектори ташаббуси билан Хивалик ёшлар учун ташкил этилган мазкур хайрия тадбири ёзги дам олиш ойида яна давом эттирилади.


Журнал "Экономический Вестник Узбекистана" » (O´zbek) Ниятлар улуғ, қадамлар қутлуғ…\nГлавная | Интервью | (O´zbek) Ниятлар улуғ, қадамлар қутлуғ…\n(O´zbek) Ниятлар улуғ, қадамлар қутлуғ…\nПойтахтимизда бунёдкорлик ишлари тобора авж олмоқда. Шаҳарнинг деярли ҳар бир маҳалласи-ю даҳасида ўзига хос тузилиш ва бетакрор кўринишига эга янги-янги замонавий иншоотлар, гўзал ва кўркам турар жойлар қад ростламоқда. Уларнинг чор атрофи кўкаламзорлаштирилиб ва ободонлаштирилиб, болалар ўйингоҳлари, спорт майдончалари, боғча ва мактаблар, тиббий муассасалар, савдо ва маиший хизмат кўрсатиш шохобчалари фойдаланишга топширилмоқда. Таъбир жоиз бўлса, бугунги Тошкент том маънода улкан қурилишлар майдонига айланиб, янгича қиёфада қайтадан чирой очмоқда.\nШубҳасиз, булар юртимизда аҳолини уй-жой билан таъминлаш ҳамда турмуш фаровонлигини ошириш йўлидаги эзгу тилаклар ва уларга эришиш борасидаги тинимсиз саъй-ҳаракатлар самарасидир. Бундай савобли ишларда фаол иштирок этаётган корхоналардан бири эса «Solidity Group» компаниясидир. Биз яқинда ушбу жамоа аҳли янги турар жой мажмуаси барпо этаётган жойда бўлиб, уларнинг фаолияти билан яқиндан танишдик. Шу асно мазкур компания асосчиларидан Бахтиёр ТЎХТАЕВга ўзимизни қизиқтирган саволлар билан мурожаат қилдик.\n– Бахтиёр Баҳодирович, Сизда «Solidity Group» компаниясини ташкил этиб, кенг миқёсли қурилишлар билан шуғулланиш ғояси қандай туғилган?\n– Охирги пайтларда мамлакатимиз бўйлаб барча жабҳаларда, айниқса, қурилиш соҳасида рўй бераётган мислсиз ўзгаришларни кўриб, ҳайратга тушмасликнинг иложи йўқ. Мен уларни синчковлик билан кузатарканман, қалбимда фахр-ифтихор туйғулари жўш ура бошлади. Бора-бора хаёлимда «Шу ишларга баҳоли қудрат ҳисса қўшсак-чи?» деган фикр уйғонди. Қолаверса, муқим қарорга келиш жараёнида Президентимиз томонидан қабул қилинаётган соҳага доир фармон ва қарорлар, яратиб берилаётган имтиёзлардан беҳад руҳландим.\n– Эшитишимизча, ҳар бир лойиҳангиз ўз концепциясига эга. Сиз уларни ишлаб чиқаётганда хорижлик архитекторлар хизмати ва тажрибаларидан ҳам фойдаланасизми? Қурилиш технологияларини қўллашда кўпроқ нималарга эътибор қаратасиз?\n– 2017 йили Яккасарой туманида амалга оширилган қурилиш бизнинг айни йўналишдаги илк қадамимиз бўлди. Лойиҳамиз «FAMILY HOUSE» деб номланганди. Биз уни ҳар томонлама сифатли бажаришга интилдик. Натижаси кутганимиздан-да, зиёда бўлди. Кўп ўтмай тадбиркорларнинг бизга ишончи ортди ва жамоамизни ўз олдига қўйган мақсадлар сари дадил интилишга ундади. Бунда бой тажрибага эга ва юқори малакали мутахассисларни саралаб ишга олганимиз муҳим аҳамият касб этди. Қолаверса, қозоғистонлик мутахассисларни ҳам ўз сафимизга чорладик. Навбатдаги чет эллик ҳамкорларимиздан бири Буюк Британиядаги инвестор «Odoratus Business LLP» компанияси бўлди.\nҚалбимизда яратувчанликка иштиёқ кучайгани ва йирик тадбиркорлардан мадад олганимиз сабабли яқинда «O’ZBEGIM» лойиҳасига қўл урдик. Умид қиламизки, у ҳам Тошкент шаҳрининг энг яхши лойиҳаларидан бири бўлиб қолади. Чунки биз ўз олдимизга улуғвор мақсадларни қўйганмиз. Энг муҳими, қўлимизда сайқал топадиган иморатларни узоқ вақт эгалари корига ярайдиган даражада мустаҳкам ва сифатли қилиб қуриш биз учун доимий анъанага айланган. Олий мақсадимиз эса аниқ ва қатъий, у ҳам бўлса, қурган уйларимизда бир неча авлод вакиллари умргузаронлик қилишсин ва доимо бизни яхши ном билан эслашсин.\nМавриди келганда, мамнуният ила айтишим мумкинки, бугунга келиб, биз уй бозорида ўз ўрнимизга эгамиз. Зеро, рақобат бор жойда олға интилиш ва ривожланиш бўлади. Шунинг учун ҳам ўзимизнинг қудратли техникаларимиз, замонавий асбоб-ускуналаримиз ва ишончли йирик жамоамиз бор.\n– Шу ўринда «O’ZBEGIM» турар жой мажмуасини қуриш жараёнининг ўзига хос жиҳатлари хусусида қисқача тўхталиб ўтсангиз…\n– Аввало, биз миллатимиз ва миллийлигимизни назарда тутиб, бу лойиҳани «O’ZBEGIM» деб номладик. Мутасаддиларни биринчи навбатда режаларимиз билан батафсил таништирдик. Уларга маъқул келгач, бизга шаҳар марказидаги шу жойни беришди. Келгусида бу ерда қуриладиган уйлар номи ва яшил рангдаги гузал ташқи кўриниши (фасад), гумбазлари билан чет эллик меҳмонларни ҳам, инвесторлар ва пойтахтимиз аҳолисини ҳам ўзига жалб қилади. Умид қиламизки, янги лойиҳамиз жозибадорлиги билан кўпчилик эътирофига сазовор бўлади.\n– Пойтахтнинг қурилиш бозорида кўплаб лойиҳалар амалга оширилмоқда. Қурувчини ва қурилиш объектини тўғри танлаш ҳақида маслаҳатингиз… Квартира харид қилишда Сизни харидор сифатида қайси омиллар ўзига жалб қилган бўлар эди?\n– Тушунарли… Дейлик, сиз икки ёки бир хонали яхши, чиройли квартира сотиб олаяпсиз. Бу пайтда унга қўшиб нима олаётганингизни ҳам билишингиз керак. Икки хонали уй, болалар майдончаси, яшил майдон, уйингиз ёнидаги сартарошхона, кафетерий, ресторан, машғулотлар зали ва ҳоказолар… Сиз ҳаммасини бир ёки икки хонали уйга қўшиб олаётган бўласиз. Боиси, улар сизга ҳам хизмат қилади. Мабодо бир хонали уйингизга беш нафар меҳмон келадиган бўлиб қолса, кафега буюртма беришингиз ва худди 5 хонали уй соҳибидек, уларни хотиржам кутиб олишингиз мумкин.\n– Ташқи қиёфаси тубдан ўзгариб бораётган пойтахтимизнинг келажагини қандай тасаввур қиласиз?\n– Мен Тошкентнинг келажагини янада порлоқ, деб биламан. Негаки, ортда қолган 36 йиллик умрим давомида барча соҳаларда туб ўзгаришлар рўй берганининг шоҳиди бўлдим. Айниқса, сўнгги беш йилда қурилиш суръати шиддат билан ўсмоқда. Нафақат уй-жой қурилиши, балки туризм ва бошқа йўналишларда ҳам жадал ривожланишлар кузатилмоқда. Келажакда пойтахтимиз батамом ўзгариб кетади. Унга бир бор қадам ранжида қилган одамнинг яна меҳмон бўлгиси келаверади…\n– «Solidity Group» компаниясининг яқин йилларга мўлжалланган режалари қандай?\n– Келажакда режаларимиз жуда кўп. Жамоамиз билан уларни изчил амалга ошириш йўлида узлуксиз изланаяпмиз. Хусусан, Буюк Британиянинг «Odoratus Business LLP» компанияси билан биргаликда қўшма корхона очиш, ривожланган давлатлардан бир қанчаси билан ҳамкорлик ўрнатиш ниятидамиз. Юртимизда яратиб берилаётган шарт-шароитлар, кўплаб имтиёзлар бизни сидқидилдан ишлашга, янги-янги режалар тузишга ундамоқда.\nДарвоқе, бугун Тошкентда юзлаб қурилиш компаниялари самарали фаолият юритмоқда. Барча жамоалар бинокорлари ҳалол меҳнатлари билан пойтахтимиз ҳуснига ҳусн қўшиб, эл-юрт дуосини олмоқдалар. Биз уларнинг бундан кейинги ишларига ҳам муваффақиятлар тилаймиз.


Кўп тармоқли фаолият\n29 Декабрь 2016\n2015 йил охирида Шовот туманидаги Канли қишлоғида иш бошлаган “SV Shavat Gold Van” масъулияти чекланган жамияти берилган имконият ва имтиёзлардан фойдаланган ҳолда, бугунги кунга келиб, тўла қувват билан ишлай бошлади.\nУшбу корхонада кичик юк автомобиллари учун йилига 500 та кузов рефрижератори ҳамда мингта тент (юкхона усти ёпқичлари) ишлаб чиқарилиши билан бирга, қандолат ва нон маҳсулотлари ташувчи автомобилларга мўлжалланган изотермик кузовлар тайёрлаш ҳам йўлга қўйилди.\n— Маҳсулотларимиз сифат жиҳатидан хорижникидан асло қолишмайди, — дейди корхона раҳбари Нураддин Бекжонов. — Шу боис мижозларга жуда маъқул келмоқда. Пойтахтимизда маҳсулотимизни автомобилларга ўрнатиб берувчи цех ҳам ташкил қилганмиз. Йил бошидан буён 800 миллион сўмлик маҳсулот ишлаб чиқаришга эришдик.\n«Халқ сўзи» мухбири.


Сафарда намозларни жамлаш боби (2)\nBy Иброҳим Асарий on 01/21/2019 ҲАДИС Ҳадис ва аҳком\nЎтган мақоламизда уламоларнинг сафарда намозларни жамлаш борасида билдирган айрим фикрларини зикр этган эдик. Бугунги мақоламизда уламоларнинг ушбу масалага доир қолган фикрларини келтирамиз.\nУламолар намозларни қай ҳолатда жамлаш мумкинлиги борасида турли фикрларни айтишган. Имом Шофеий, Аҳмад ва жумҳур уламолар намозларни ё жамъи тақдим, ё жамъи таъхир қилиб ўқиш учун инсон сафарда бўлиши кифоя, деб айтишган. Бу фикр Имом Моликдан ҳам нақл қилинган.\nИмом Моликдан нақл қилинган машҳур ривоятга кўра, намозларни жамлашга сафарда эҳтиёж туғилган ҳолатдагина рухсат берилади. Бу фикрни Шайхулислом Ибн Таймия роҳимаҳуллоҳ ихтиёр қилган ва Ибн Қаййим “Ал-ҳадий” китобида қўллаб-қувватлаган.\nБожий роҳимаҳуллоҳ айтади: “Имом Молик намозларни ҳеч бир машаққатсиз ўз вақтида ўқишга қодир мусофир одам ҳам намозларни жамлаб ўқиши мумкинлигидан хавотирланиб, намозларни жамлашни макруҳ санаган. Ибн Умар розияллоҳу анҳунинг ҳадисига биноан йўл юриб кетаётган мусофир жамлаши жоиз деб айтган”.\nИмом Абу Ҳанифа роҳимаҳуллоҳ ҳажда Арафа ва Муздалифадагина намозларни жамлаш жоиз, сафарда эса жамлаш мумкин эмас, деган фикрни билдирган.\nМусофир одам ҳар қандай ҳолатда намозларни жамлаб ўқиши жоиз, деган жумҳур уламолар ўз фикрларини қўллаб-қувватлаш учун Пайғамбаримиз сафарда намозларни жамлагани ҳақидаги умумий ҳадисларни далил қилиб келтиришган. Ушбу ҳадисларда у зот йўлда кетаётганларида ёки бир жойга тўхтаганларида намозларни жамлагани айтилмаган. Имом Моликнинг “Муватто” китобида Муоз ибн Жабал розияллоҳу анҳудан ривоят қилинган ҳадисда шундай дейилади: “Набий соллаллоҳу алайҳи ва саллам Табук жангида бир куни намозни кечиктирдилар. Сўнг (чодирларидан) чиқиб, пешин билан аср намозини жамлаб ўқидилар. Сўнг (чодирларига) кириб кетдилар. Кейин қайта чиқиб, шом билан хуфтон намозини ўқидилар”.\nИбн Абдулбар роҳимаҳуллоҳ айтади: “Бу ҳадиснинг санади собит (яъни саҳиҳ)”. Шофеий “Ал-умм” китобида, шунингдек, Ибн Абдулбар ва Божий роҳимаҳумуллоҳ айтишларича, ҳадисда Росулуллоҳ соллаллоҳу алайҳи ва саллам чодирга кирдилар, сўнг чиқдилар, дейилиши бу воқеа у зот йўлда кетаётганларида эмас, бир ерда тўхтаб турганларида содир бўлганига далолат қилади. Бу эса намозларни жамлаш фақат йўл юриб кетаётганда жоиз, деган уламолар сўзига қарши кучли далил бўлади.\nИмом Молик, Шайхулислом ва Ибн Қаййимларнинг суянган далили эса, Ибн Умарнинг ҳадисидир. Унда шундай дейилади: “Ибн Умар йўлда кетаётган бўлса, шом билан хуфтонни жамлар ва: “Набий соллаллоҳу алайҳи ва саллам агар сафарда кетаёган бўлсалар, намозларни жамлар эди”, дерди”.\nЛекин жумҳур уламолар келтирган ҳадисларда бошқа ҳадисларда айтилмаган қўшимча маълумот бор ва унга амал қилиш мақсадга мувофиқ бўлади. Негаки, сафарда бир ерда тўхталган пайтда ҳам, йўлда кетилаётган пайтда ҳам (одатда) машаққат бўлади. Қолаверса, намозларни жамлаш, аслида, мусофирларга енгиллик яратиш мақсадида жорий қилинган. Ибн Қаййим “Ал-ҳадий”да Муоздан ривоят қилинган ва бундан бошқа ҳадислар сафарда намозларни жамлаш фақат юриб кетаётган пайтда рухсат берилишига далолат қилади, деб изоҳлаган.\nАбу Ҳанифа роҳимаҳуллоҳ билдирган фикрга келсак, очиқ саҳиҳ ҳадисларга зид бўлгани учун маржуҳ саналади.\nМуаллиф роҳимаҳуллоҳ сафар сабабли намозларни жамлаш мумкинлигини зикр қилиб ўтди. Билингки, намозларни сафардан бошқа айрим сабабларга кўра жамлашга ҳам шариатимз рухсат берган. Ёмғир сабабли намозларни жамлаш шулар қаторига киради. Имом Бухорий ривоят қилган ҳадисда айтилади: “Набий соллаллоҳу алайҳи ва саллам шом билан хуфтон намозини ёмғирли кечада жамлаб ўқидилар”. Мазкур ҳадисда шом билан хуфтон намозини жамлаганлари зикр этилди, пешин билан аср намозини эса жамлаганлари йўқ. Бир гуруҳ уламолар, жумладан, Имом Аҳмад ва унинг издошлари бу жамлашни (яъни шом билан хуфтон намозини ёмғир сабабли жамлашни) жоиз, дейишган.\nШунингдек, касаллик сабабли намозларни жамлашга рухсат берилган. Имом Муслим ривоят қилган ҳадисда шундай дейилади: “Набий соллаллоҳу алайҳи ва саллам пешин билан асрни, шом билан хуфтонни ҳеч қандай хавф-хатарсиз, ёмғирсиз жамлаб ўқидилар”. Бир ривоятда: “…ҳеч қандай хавф-хатарсиз, сафарсиз жамлаб ўқидилар”, дейилган. Маълкумки, бу ерда намозларни жамлашга касалликдан бошқа сабаб қолмади. Кўпчилик уламолар касаллик сабабли намозларни жамлаш жоиз, дейишган. Жумладан, Имом Молик, Имом Аҳмад, Исҳоқ (ибн Роҳавайҳ) ва Ҳасан (Басрий). Шунингдек, шофеий мазҳабининг бир қанча уламолари, шу фикрда бўлишган. Жумладан, Хаттобий роҳимаҳуллоҳ. Нававий роҳимаҳуллоҳ “Саҳиҳи Муслим” шарҳида мазкур фикрни ихтиёр қилган. Ибн Таймия зикр қилишича, Имом Аҳмад бу борада ривоят қилинган ҳадисга таяниб, машаққат ва (зарурий) машғуллик бўлган пайтда намозларни жамлаб ўқиш жоизлигини очиқ айтган.\nИстиҳоза бўлган аёл ҳам намозларни жамлаб ўқиши жоизлигига далолат қилувчи саҳиҳ ҳадис келган. Негизи, истиҳоза ҳам касалликнинг бир тури ҳисобланади.\nҚанча масофалик сафарда намозларни жамлаш жоизлиги борасида уламолар ихтилоф қилишган.\nИмом Шофеий ва Аҳмад икки кун тўхтамай юриладиган, яъни ўн олти фарсах (тахминан 85 километр) масофалик сафарга чиқилганда намозларни жамлаш жоиз, деган.\nШайх Тақиюддин ибн Таймия роҳимаҳуллоҳ узоқ ёки қисқа масофа бўлишидан қатъи назар, одамлар урф-одатида сафар деб номланадиган масофага сафар қилинса, намозларни жамлаш жоиз бўлади. Сафар бирон муддат (яъни масофа) билан белгиланмайди, деган фикрни билдириб шундай деган: “Қуръон ва суннатда келган далилларда узоқ сафар билан қисқа сафар ўртаси ажратиб айтилмаган. Ким энди булар ўртасини ажратса, Аллоҳ таоло жамлаган ҳукм ўртасини асоссиз ажратган бўлади”.\nШайхулисломнинг мазкур фикри зоҳирийлар мазҳаби уламоларининг фикридир. “Ал-муғний” китобининг муаллифи (яъни Ибн Қудома) ҳам ушбу фикрни қўллаб-қувватлаган.\nИбн Қаййим роҳимаҳуллоҳ ўзининг “Ал-ҳадий” китобида айтади: “Сафар муддатини (яъни масофасини) бир, икки ёки уч кун билан белгилаш борасида Росулуллоҳ соллаллоҳу алайҳи ва салламдан ҳеч қандай саҳиҳ ҳадис келмаган”.\nЖумҳур уламолар наздида сафарда намозларни вақтида ўқиш жамлаб ўқишдан афзал саналади. Арафа ва Муздалифада жамлаш бундан мустасно бўлиб, бу ўринларда намозларни жамлашнинг муайян манфаати борлиги (яъни шундай муборак жой ва вақтда дуо-илтижо қилишга кўпроқ вақт бўлиши) учун жамлаш афзал ҳисобланади.\nПешин билан аср ва шом билан хуфтон намозларини жамлаб ўқиш жоиз.\nШарҳланаётган Ибн Аббоснинг ҳадисида Пайғамбаримиз мазкур намозларни қай вақтда жамлаганлари зикр этилмагани уларни жамъи тақдим ё жамъи таъхир қилиб ўқиш жоиз эканини ифодалайди. Қолаверса, бунга далолат қиладиган бошқа ҳадислар борлиги юқорида айтиб ўтилди.\nҲадис зоҳиридан намозларни йўлда кетаётган пайтдагина жамлаш жоизлиги келиб чиқади. Дарҳақиқат, бу борада уламолар билдирган фикр ва далиллар юқорида баён этилди.\nИбн Дақиқул Ийд айтади: “Ушбу ҳадис намозларни фақат сафарда кетаётган пайтда жамлаш жоизлигига далолат қилади. Агар бундан бошқа ҳолатларда ҳам намозларни жамлаш жоизлигига далолат қиладиган ҳадислар келмаганида, мазкур ҳадисдан йўл юриб кетишдан бошқа ҳолатда намозларни жамлаш жоиз эмаслиги келиб чиқар эди. Чунки мазкур ҳадисда намозларни жамлаш беэътибор қўйиш жоиз бўлмаган бир ҳолатга (яъни йўл юриб кетаётган ҳолатга) боғлиқ қилиб келтирилди. Аммо мусофир бирон манзилда тўхтаганда намозларни жамлаб ўқиши жоизлигига далолат қиладиган саҳиҳ ҳадислар келгани боис сафарда намозларни юриб кетаётгандан бошқа ҳолатларда ҳам жамлаш жоиз саналади. Бундай далиллар эса юқорида айтилган ҳолатни беэътибор қолдириш мумкинлигини тақозо қилади. Бу ҳадисдан тушунилган мазмун-маънони ушбу очиқ далилларга қарши қўйиш мумкин эмас”.\nШарҳланаётган ва бундан бошқа ҳадислар далолат қиладики, пешин билан аср ва шом билан хуфтон намозларини жамлаш жоиз, бомдод намози эса ҳеч бир намоз билан жамланмайди.\nAvvalgi maqolaУмар ибн Абдулазиз (3)\nKeyingi maqola Саҳобий бўлинг: Нодир авлод (10)


600,000дан зиёд одамлар Аҳмадия Мусулмон Жамоатига қўшилишди | Uzbek\nHome > Пресс-релизлар > 600,000дан зиёд одамлар Аҳмадия Мусулмон Жамоатига қўшилишди\n600,000дан зиёд одамлар Аҳмадия Мусулмон Жамоатига қўшилишди\nАнглиянинг 51-Жалса Солонаси Ҳазрат Мирзо Масрур Аҳмад мурожаатлари билан ниҳоясига етди\n2017-йилнинг 30-июль дам олиш куни Англиядаги Аҳмадия Мусулмон Жамоатининг 51-Жалса Солонаси (Йиллик Йиғин) Аҳмадия Мусулмон Жамоатининг Бутун дунё Раҳнамоси, Масийҳи Мавъуд ва Имом Маҳдий – Ҳазрат Мирзо Ғулом Аҳмад (алайҳиссалом)нинг 5-Халифаси Ҳазрат Мирзо Масрур Аҳмаднинг (Аллоҳ таоло у зотга Ёрдамчи бўлсин) кучли ва иймонларни кучайтирувчи мурожаатлари билан ниҳоясига етди.\nАлтон, Ҳэмпширдаги “Ҳадийқатул-Маҳдий” (Маҳдий боғи) номли жойда бўлиб ўтган Жалса Солонага 37,000дан зиёд одамлар қатнашди.\nУнга қатнашган Аҳмадий мусулмонлардан ташқари кўплаб ғайриаҳмадий ва ғайримусулмон меҳмонлар ҳам иштирок этишди. Мазкур тадбирнинг барчаси МТА Интернейшнал (Халқаро Аҳмадия Мусулмон Телевидениеси) дан бевосита намойиш этилди.\nУч кунлик Жалса Солонанинг ўзига хос воқеаларидан бири – бу дам олиш куни бўлиб ўтган “Байъат” деб таниладиган аҳд қилиш тадбири, унда иштирок этганлар Масийҳи Мавъуд ва Имом Маҳдий – Ҳазрат Мирзо Ғулом Аҳмад (алайҳиссалом)нинг 5-Халифаси Ҳазрат Мирзо Масрур Аҳмаднинг (Аллоҳ таоло у зотга Ёрдамчи бўлсин) қўлларига Байъат (аҳд) қилишди. Иштирок этганлар Халифагача одамлардан иборат занжирни тузиб, аҳд сўзларини бирга такрорлашди.\nТадбир бошида у киши ўтган бир йил ичида ер юзидан 600,000дан зиёд одам Аҳмадия Мусулмон Жамоатига аъзо бўлиб кирди, деб билдирдилар. У киши ҳозир Аҳмадия Мусулмон Жамоати дунёдаги 210 мамлакатда тузилган, деб ҳам эълон қилдилар.\nЎзининг хулосаловчи мурожаатларида Ҳазрат Мирзо Масрур Аҳмад дунёдаги кўпчилик жойларда Ислом дини тўғрисида тарқалаётган нотўғри маълумотларнинг сабаблари ва Аҳмадия Мусулмон Жамоати ўша ёлғон бўҳтонларга қандай жавоб қайтараётгани ҳақида сўз юритдилар.\n“Дунё бўйича биз – Аҳмадий мусулмонлар олдига чиқиб, Ислом динининг ҳақиқий тинчлик хабарини айтаётганимизда, улар лол қолишади. Одамлар Ислом ҳақиқатда нимани тавсия қилишини билганда, жуда ҳам лол қолишади, чунки илгари улар биргина оммавий ахборот воситалари орқалигина маълумот олиб келишган. Бахтга қарши, ахборот воситаларининг кўпчилиги экстремистларнинг бир кичик озчилиги амалга оширган ишларигагина диққат қилиб, Худо сақласин, Исломни қандайдир бир зўравонлик дини сифатида тасвирлаб, натижада Африканинг то олис ҳудудларида яшаганларгина эмас, Америка сингари ривожланган давлатларда яшаганлар ҳам Ислом тўғрисида нотўғри ўй-фикрларни билдиришади”.\n“Ҳақиқатда, ҳар доим Ислом таълимотлари дунёдаги тинчликнинг ҳақиқий кафолати бўлади. “Ислом” сўзма-сўз “тинчлик” ва “хавфсизлик” деган маънони билдиради, шунинг учун мусулмонларга ҳаётнинг барча жабҳаларидаги одамларга тинчликни ифодаловчи таълими ўргатилади. Ислом дини эътиқодга, миллатга ёки ирққа асосланган барча тафовутларни қоралайди ва барча одамларга қаерда туғилганига қарамай, тенг ҳуқуқли бўлиб туғилишлари ҳақида айтади. Ҳақиқатда, Севимли Пайғамбаримиз Муҳаммад (саллаллоҳу алайҳи ва саллам) кескин турда ҳеч бир араб ажамдан устун эмас ва ҳеч қандай ирқ ёки миллатлар ўртасида фарқ йўқ, деб эълон қилганлар”.\nҲазрат Мирзо Масрур Аҳмад шундай деб қўшимчаладилар:\n“Ислом дини бўйича Аллоҳ таоло ҳар бир қавмга пайғамбарларни юборган ва мусулмонлар Аллоҳ таолонинг барча пайғамбарларига ишонишади. Бу долзарб нарса Исломнинг дин эркинлиги ва сабрлиликка бўлган бурчлари билан ҳеч бир бошқа дин беллаша олмаслигини кўрсатади. Бахтга қарши, бошқа диндаги одамлар Севимли Пайғамбаримиз Муҳаммад (саллаллоҳу алайҳи ва саллам)га қарши сўзлашлари мумкин, бироқ мусулмон киши ҳар доим бошқа барча динларнинг асосчилари ва пайғамбарларини ҳурмат қилишга ва уларга иймон келтиришга масъул ва ҳеч қачон уларга қарши сўзлай олмайди. Бошқа одамлар Севимли Пайғамбаримиз Муҳаммад (саллаллоҳу алайҳи ва саллам)га қарши ёмон сўзлар айтаётган бир пайтда мусулмонлар бошқа динларнинг пайғамбарлари ва асосчиларига тинчлик саломларини йўллаётган бўлишади. Бу – ҳақиқий Ислом дини”.\nИслом динининг диний сабрлилик ҳақидаги таълимотларини яна изоҳлаётиб, Ҳазрат Қуръони Каримнинг 6-сураси 109-оятини келтирдилар:\n“Улар Аллоҳни қўйиб, ўрнига илтижо қиладиганларни сўкманглар. Акс ҳолда, улар адоват йўли билан жаҳолатларидан Аллоҳни сўкадилар. Биз ҳар бир қавмга амалларини чиройли қилиб кўрсатиб қўйганмиз. Сўнгра уларнинг қайтиши ўзларининг Парвардигоригагинадир. Шунда У уларни ўзлари қилиб юрган амлларидан огоҳ қилади”.\nИслом дини номи билан амалга оширилган ўзларининг нафратомуз террористик қилмишларини оқлашга ҳаракат қилганларни йўққа чиқариб, Ҳазрат шундай дедилар: Қуръони Карим кескин равишда динда қандайдир бир зўравонлик йўқ деб айтган. У киши шундай дедилар: Аллоҳ таоло Севимли Пайғамбаримиз Муҳаммад (саллаллоҳу алайҳи ва саллам)га қарши Ислом динини ёйиш учун ўзгача бир куч ёки зўравонлик кўрсатишни ман этгандан сўнг Муҳаммад Пайғамбар (саллаллоҳу алайҳи ва саллам)га берилмаган рухсат қандайдир мусулмонга берилиши мумкинми?\nЎз мурожаатларида Ҳазрат қурол-яроғ сотиш савдосини танқид қилиб шундай дедилар: Ғарб кучлари баъзи бир мусулмон давлатларига қурол сотиш ёки баъзи бир исёнчи гуруҳларни қурол-яроғ билан таъминлаш билан мусулмон дунёсида урушларни оловлантирмоқда.\nҲазрат шундай дедилар: мусулмон давлатлари ўз ерини яксон қилувчи оғир қурол-яроғларни ишлаб чиқариш салоҳиятига эга эмас, улар чет давлатлардан ташилмоқда. Бундай қурол-яроғлар террористлар ва экстремистларнинг қўлига ўтиб, талон-тарож билан вайронага олиб келмоқда.\nҲазрат нима учун дастлабки даврдаги мусулмонлар жангларга қатнашган деб савол берганларга ҳам атрофлича жавоб қайтардилар. Ҳазрат шундай деб тушундирдилар: Севимли Пайғамбаримиз Муҳаммад (саллаллоҳу алайҳи ва саллам) ва у зот (саллаллоҳу алайҳи ва саллам)нинг тўрт Халифалари даврида қилинган барча жанглар дунёдаги дин эркинлиги усулларини ҳимоялаш учун қилинган жанглар бўлган.\n“Ислом дунё тинчлигини яксон қилувчи дин ёки у бошқа динларнинг ибодатхоналарини яксон қилмоқда деб айтиш ҳар томонлама нотўғри. Бундай нопок ишлар билан шуғулланганлар, масалан, черковлар ёки маълум тарихий диний муассасаларни яксон қилаётганлар бутунлай Ислом таълимотларига қарши амалларни қилишмоқда. Мен очиқдан-очиқ айтиб қўяй: Аллоҳ таоло уларни жаннат билан мукофотламайди, унинг ўрнига бундай ёмон ишлар билан шуғулланганларни дўзахга солади”.\nЎз мурожаатларини якунлаб, Ҳазрат шундай дедилар: фақат Ислом динигина дунё муаммоларини ҳал қилиш йўл-йўриқларини кўрсатган.\n“Дунё ер юзида тинчлик ўрнатиш учун барча дунё харажатлари ва схемаларини фойдаланиб бўлган, бироқ, бахтга қарши, бу иш-чораларнинг барчаси натижасиз бўлиб чиқди. Аксинча, биз бебошлик, нафрат ва тўс-тўполон кучайиб бораётганини кўрмоқдамиз. Ҳақиқатда, дунё жамоатчиликдаги барча даражаларда Ислом динининг меҳрибонлик ва адолатлилик деган ҳақиқий усулларини тутмагунча тинчликка эриша олмайди. Тинчлик ўрнатишнинг йўл-йўриқлари – бу Аллоҳ таолони таниш ва инсониятга хизмат қилиш”.\nЖалса Солона Ҳазрат қўл кўтариб, олиб борган дуо билан ниҳоясига етди.\nУч кунлик йиғилиш оралиғида Ҳазрат беш марта мурожаат уюштирдилар ва бир гуруҳ бошқа уламолар Ислом динининг ҳақиқий таълимотларини тушунтирувчи мурожаатларни амалга оширишди.\nPrevious Post Аҳмадия Мусулмон Жамоатининг Раҳнамоси Манчестердаги “бутунлай ваҳшийлик бўлган” террор ҳужумни қораладилар


Португалия терма жамоаси ва Мадриднинг "Реал" клуби ҳужумчиси Криштану Роналдунинг ижтимоий тармоқлар орқали Суриядаги болаларга қилган мурожаати 15 миллион марта кўрилган ва 2 миллиондан ортиқ "лайк"ка эга бўлган. Facebook фойдаланувчилари видеомурожаатни 10,5 миллион марта кўришган, 750 минг марта "лайк"лашган, 150 минг фойдаланувчи бу видео билан ўз саҳифасида бўлишган, унга 30 минг изоҳ ёзилган. Instagram фойдаланувчилари футбол юлдузининг видеомурожаатини 4,1 миллион марта кўришган ва у 1,4 миллион "лайк" ҳамда 50 минг изоҳ тўплаган.\nTwitter'да эса Роналдунинг пости 60 минг "лайк"ка эга бўлиб, 50 минг марта ретвитланган. Криштиану Роналду Ҳалаб ва урушдан жабр кўрган бошқа шаҳарлардаги болаларга озиқ-овқат, тиббий ва психологик ёрдам кўрсатиш кампаниясига қўшилди.\nРоналду "Болаларни қутқарамиз" (Save the Children) дастури учун суриялик болаларга видеомурожаат йўллаб, уларни ҳақиқий қаҳрамонлар дея таърифлаган. "Салом, бу Суриядаги болалар учун. Биз сизнинг азобланаётганингизни биламиз. Мен жуда машҳур футболчиман, лекин ҳақиқий қаҳрамонлар - сизлар. Умидингизни сўндирманг - бутун дунё сиз билан! Биз сиз учун қайғуряпмиз. Мен сизлар биланман!", - деди футболчи. Роналдунинг сўзларига кўра, барча маблағлар Суриядаги оилаларга ўтказилади. TRIBUNA.UZ telegram каналига қўшилинг ва энг сўнгги янгиликлардан хабардор бўлинг! Дўстларингиз билан бўлишинг